Sindiket pemalsuan dokumen, suspek tinggal di Malaysia lebih 30 tahun gunakan Pas Lawatan Sosial

KUALA LUMPUR, 21 Januari – Seorang lelaki warganegara Iran dipercayai dalang utama sindiket pemalsuan dokumen dan pasport antarabangsa diberkas dalam satu operasi khas Jabatan Imigresen, Rabu lalu.

Ketua Pengarah Imigresen, Datuk Seri Khairul Dzaimee Daud berkata, suspek berusia 58 tahun itu ditahan dalam serbuan di sebuah premis perniagaan di Jalan Tuanku Abdul Rahman (TAR), di sini.Hasil siasatan mendapati dia tinggal di Malaysia selama lebih 30 tahun menggunakan Pas Lawatan Sosial (Suami Kepada Warganegara).“Semasa serbuan dilakukan dia sedang menyerahkan dokumen yang telah dipalsukan kepada pelanggan di luar sebuah pasar raya yang terletak di Jalan TAR."Siasatan lanjut membawa kepada serbuan di sebuah premis kediaman pangsapuri yang terletak di Bandar Baru Ampang yang dijadikan tempat menyimpan dan memalsukan dokumen," katanya dalam satu kenyataan.Menurut Khairul, dalam serbuan itu pihaknya turut menjumpai lapan pasport antarabangsa pelbagai negara, 29 keping pelekat Pas Lawatan Kerja Sementara (PLKS) yang belum dicetak dan dipercayai palsu, cap Keluar Jabatan Imigresen Malaysia dipercayai palsu, pelbagai jenis cap, 1 unit komputer riba dan 1 unit mesin pencetak. "Turut dirampas 24 keping Lesen Memandu Antarabangsa dan wang tunai bernilai RM4,000. Kesemua barang yang dirampas dipercayai berkait dengan aktiviti sindiket ini," katanya.Beliau berkata, modus operandi sindiket menyasarkan pelanggan warga asing khususnya warga Iran yang ingin mendapatkan pas dan dokumen untuk tinggal di negara ini. "Bayaran yang dikenakan bagi setiap pas yang dipalsukan antara RM300 hingga RM500 sekeping. Bayaran akan dibuat secara dalam talian ke akaun bank pihak ketiga yang bersubahat dengan dalang. "Sindiket dipercayai telah beroperasi hampir 2 tahun dan berselindung di sebalik perniagaan menjual kain cadar tilam berdasarkan iklan yang diletakkan di hadapan premis yang diserbu," tambahnya. Jelas Khairul, ini merupakan kes sindiket pertama membabitkan warga Iran sebagai dalang utama sindiket pemalsuan dokumen. Suspek ditahan dan disiasat bawah Akta Imigresen 1959/63 dan Akta Pasport 1966.


Hantar komunikasi jelik, penganggur mengaku tidak bersalah

SHAH ALAM, 21 Januari- Seorang penganggur mengaku tidak bersalah atas pertuduhan memulakan hantaran komunikasi jelik menerusi akaun facebook pada Disember 2019.Tertuduh, Mohammad Syafiq Iqbal membuat pengakuan itu selepas pertuduhan dibacakan di hadapan Hakim Rasyihah Ghazali. Berdasarkan pertuduhan, Mohammad Syafiq didakwa membuat dan memulakan penghantaran komunikasi yang jelik sifatnya, menggunakan perkhidmatan aplikasi Facebook dengan niat untuk menyakitkan hati orang lain.Pautan itu dibaca pada 23 Disember 2019 di sebuah pusat telekomunikasi, di Subang Jaya di sini.Dia didakwa melakukan kesalahan bawah Seksyen 233 (1)(a) Akta Komunikasi dan Multimedia 1998.Sabit kesalahan, boleh didenda tidak melebihi RM50,000 atau penjara sehingga setahun atau kedua-duanya.Sementara itu, Timbalan Pendakwa Raya Suruhanjaya Komunikasi dan Multimedia Malaysia (MCMC) Fazril Sani Mohamed Fadzil, mencadangkan jaminan RM5,000 terhadap tertuduh berserta syarat tambahan.Tertuduh perlu melapor diri di pejabat SKMM setiap bulan. Peguam Nurul Ikrimah Mohd Raya memohon jaminan dikurangkan atas alasan anak guamnya tidak bekerja.“Tertuduh adalah anak ketiga daripada lima beradik, masih bujang serta mempunyai masalah kemurungan selepas kedua ibu bapanya bercerai,” katanya.Hakim Rasyihah Ghazali kemudian menetapkan jaminan RM2,500 dengan seorang penjamin.Sebutan semula kes ditetapkan pada 21 Februari depan.


Pembantu penguat kuasa ditahan, terima suapan RM20,000 sebulan sejak 2019.

KUALA LUMPUR, 21 Januari- Suruhanjaya Pencegahan Rasuah Malaysia (SPRM) menahan seorang pembantu penguat kuasa sebuah agensi kerajaan bagi membantu siasatan berhubung kes pemalsuan penyata akaun bank syarikat.Menurut sumber, permohonan reman selama tujuh hari bermula hari ini sehingga 27 Januari depan itu dibenarkan oleh Majistret, Mohamad Farid Lateef, selepas SPRM membuat permohonan berkenaan di Mahkamah Majistret Kuala Lumpur pagi tadi."Suspek lelaki berusia 35 tahun ditahan kira-kira pukul 10.30 pagi semalam, di Pejabat SPRM Kuala Lumpur ketika hadir memberi keterangan.Suspek dipercayai telah menerima rasuah kira-kira RM20,000 setiap bulan untuk tempoh selama 20 bulan sejak Julai 2019 sebagai dorongan untuk meluluskan tender kontrak sebuah syarikat pembersihan di Kedah yang dianggarkan bernilai RM3.1 juta," katanya.Sehubungan itu, SPRM kini sedang mengumpul dokumen berkaitan, selain merakam kenyataan beberapa saksi.Pihaknya tidak menolak kemungkinan, akan ada lagi tangkapan dibuat dalam masa terdekat.Sementara itu, Pengarah SPRM Kedah, Datuk Shaharom Nizam Abd Manap ketika dihubungi, mengesahkan tangkapan tersebut dan berkata, kes disiasat mengikut Seksyen 16, Akta SPRM 2009.


Op Didik: 14 Saman Pol 257 dikeluarkan kepada pelajar sekolah

JOHOR BAHRU, 21 Januari- Polis Johor mengeluarkan 14 saman serta-merta (Pol 257) kepada pelajar di dua buah sekolah di bandar itu atas pelbagai kesalahan lalu-lintas.Menurut Ketua Polis Daerah Seri Alam, Superintenden Mohd Sohaimi Ishak, saman dikeluarkan semasa Op Didik yang dijalankan di kawasan tersebut."Antara kesalahan itu adalah tiada lesen memandu, tiada cermin sisi, nombor pendaftaran kenderaan tidak mengikuti spesifikasi ditetapkan, tidak mempamerkan pelekat `P’, serta kesalahan ekzos," kata Superintenden Sohaimi. Operasi itu melibatkan pemeriksaan ke atas 25 pelajar serta 20 motosikal, bertujuan memupuk kesedaran serta mendidik pelajar dan ibu bapa tentang kepentingan mematuhi undang–undang jalan raya.Polis turut menasihatkan ibu bapa supaya lebih bertanggungjawab dalam menjaga keselamatan anak-anak yang menggunakan kenderaan ke sekolah.


Long Tiger dipenjara 12 bulan, lari dari tahanan polis

TANGKAK, 20 Januari - Lelaki Rohingya dikenali sebagai Long Tiger atau nama sebenarnya, Abdul Hamim Ab.Hamid dijatuhi hukuman penjara 12 bulan kerana melarikan diri dari tahanan polis pada 15 Disember lalu.  Hukuman tersebut diputuskan Majistret Zaridah Y. Abdul Japar selepas tertuduh mengaku bersalah atas pertuduhan yang dikenakan terhadapnya.  Berdasarkan pertuduhan, Long Tiger, 33 tahun telah dengan sengaja melarikan diri daripada jagaan polis yang sah disisi undang-undang di Mahkamah Tangkak, Johor, pada 11.55 pagi, 15 Disember lalu.  Mahkamah memerintahkan tertuduh menjalani hukuman penjara di Penjara Kluang bermula dari tarikh dia ditahan, 28 Disember.  Hukuman dijalankan mengikut Seksyen 224 Kanun Keseksaan.  Pendakwaan dilakukan oleh Pengarah Pejabat Timbalan Pendakwaraya Johor, Tengku Amir Zaki Tengku Abdul Rahman dan Timbalan Pendakwa Raya, Muhammad Qaiyum Rahman.  Sementara tertuduh diwakili peguam Datin Freda Josephine Gonzales dan Muhammad Hariz Md Yusoff.  Prosiding bagi tertuduh yang turut menghadapi empat lagi kes ditetapkan pada 14 dan 16 Februari depan. Berdasarkan fakta kes, tertuduh didakwa melarikan diri dari lokap mahkamah setelah memberi alasan untuk membuang air besar dan meminta anggota polis bertugas untuk membuka gari.Tertuduh kemudiannya mengambil kesempatan melarikan diri ketika melihat pintu sel tidak berkunci dan meloloskan diri dari kawasan lokap mahkamah.


3 lelaki tempatan ditahan di Genting Highlands, sindiket pemerdagangan dan penyeludupan manusia tumpas

BENTONG, 19 Januari - Tiga lelaki tempatan ditahan dipercayai dalang sindiket pemerdagangan dan penyeludupan manusia.Ketua Polis daerah Bentong Superintenden Zaiham Mohd Kahar berkata, serbuan dibuat bahagian Siasatan Jenayah IPD Bentong di Genting Highlands, Jumaat lalu.Kesemua suspek berusia antara 30 tahun hingga 52 tahun, didapati mempunyai pelbagai rekod jenayah dan dadah. Dalam serbuan, pihak polis juga berjaya menyelamatkan empat wanita warganegara asing berusia 26 hingga 41 tahun dan kesemua mereka dihantar ke rumah perlindungan di Kuala Lumpur. Pihak polis turut merampas telefon bimbit pelbagai jenama, dua buah kenderaan jenis Nissan Almera dan Toyota Vios, wang tunai RM2,156, enam kondom pelbagai jenis, enam kad sim dan tiga beg pelbagai jenama.  Kesemua suspek ditahan di bawah Seksyen 12, Akta Antipemerdagangan Orang dan Antipenyeludupan Migran (ATIPSOM) 2007 dan direman sehingga 21 Januari depan.


Tragedi bot bawa PATI karam, RM700 perlu dibayar PATI untuk masuk Malaysia

JOHOR BAHRU, 19 Januari- Perkembangan tragedi bot karam yang membawa pendatang asing tanpa izin (PATI) menyeludup masuk melalui perairan Pontian semalam.Ketua Polis Johor, Datuk Kamarul Zaman Mamat memaklumkan dua tekong yang membawa sebelas PATI itu dikenakan bayaran 2 juta rupiah atau RM700 seorang untuk masuk ke negara ini.

Beliau berkata dengan bayaran tersebut mereka dijanjikan pekerjaan sebagai pembantu rumah."Dua tekong membawa migran ini mendapat upah daripada ejen dari Indonesia menjanjikan pekerjaan sebagai pembantu rumah di Malaysia, jadi upah diberi itu setiap orang mesti membayar sebanyak dua juta rupiah atau bersamaan RM700 seorang," katanya di Ibu Pejabat Polis Kontinjen (IPK) Johor di Johor Bahru.  Semalam, enam PATI maut, seorang kritikal dan enam lagi terselamat dalam tragedi bot karam dari Pulau Jaloh, Batam Indonesia dipercayai menuju ke Api-Api, Pontian.  Dua tekong berumur 30 tahun berkenaan disiasat mengikut Seksyen 26A Akta Antipemerdagangan Orang dan AntiPenyeludupan Migran (ATIPSOM) 2007; serta disiasat mengikut 691) (c) Akta Imigresen.


Maritim Malaysia Perak rampas sebuah bot fiber bersama 10 set bubu naga di Pulau Talang, Lumut

LUMUT, 19 Januari - Agensi Penguatkuasaan Maritim Malaysia (Maritim Malaysia) Perak merampas sebuah bot fiber bersama 10 set bubu naga di kedudukan kira-kira dua batu nautika barat daya Pulau Talang, Lumut.  Pengarahnya Kapten Maritim Shahrizan Raman berkata bot peronda Maritim Malaysia mengesan kedudukan bubu naga tersebut di sekitar perairan Pulau Talang.  Bot yang dikendalikan dua warga tempatan dan 10 set bubu naga itu diserahkan kepada pegawai penyiasat untuk tindakan lanjut.  Pemilik bubu naga boleh didakwa di bawah Seksyen 11(3)(c) Akta Perikanan 1985 kerana menangkap ikan menggunakan kaedah yang tidak dibenarkan.  Dalam kenyataan, beliau berkata penguatkuasaan dipertingkat memandangkan aduan sering diterima mengenai segelintir komuniti nelayan yang masih berdegil menggunakan bubu naga.  Penangkapan ikan atau hasil laut menggunakan bubu naga boleh mengancam pertumbuhan habitat marin yang berpotensi pupus selain menjejaskan sumber pendapatan nelayan pantai.


Pendakwaan Long Tiger ditangguhkan esok

JOHOR BAHRU, 19 Januari- Pendakwaan terhadap Long Tiger atau Abdul Hamim Abdul Hamid kerana meloloskan diri dari lokap Mahkamah Majistret Tangkak, Johor, 15 Disember lalu ditangguhkan ke esok.  Prosiding sepatutnya berlangsung hari ini selepas perintah remannya berakhir.Ketua Polis Daerah Tangkak, Superintenden Mohd Fadhil Minhat ketika dihubungi berkata, pihaknya dimaklumkan oleh Timbalan Pendakwa Raya untuk melakukan pendakwaan esok.  Pada 6 Januari lalu, Long Tiger dilaporkan masih direman, serta menjalani kuarantin 14 hari di Penjara Sungai Udang, Melaka bermula 5 Januari hingga semalam.  Dia meloloskan diri dari lokap Mahkamah Majistret Tangkak, 15 Disember lalu, dipercayai hendak menyelinap ke negara jiran sebelum ditahan di Jalan Kuala Ketil, Alor Setar, Kedah pada 28 Disember.


4 Individu ditahan, kad vaksinasi COVID-19 palsu

KOTA BHARU, 18 Januari - Polis menahan empat individu dipercayai terlibat kes penipuan kad vaksinasi COVID-19 palsu di Kota Bharu.

Ketua Polis Kelantan, Datuk Shafien Mamat berkata, pihaknya menerima laporan mengenai pengeluaran kad vaksinasi disyaki palsu itu kelmarin.

Jelas beliau, "antara 1 Oktober hingga 11 Januari lalu, Jabatan Kesihatan Negeri Kelantan (JKNK) melaporkan, telah menerima empat aduan melibatkan sebuah klinik swasta mengenakan caj RM180 untuk setiap suntikan bagi kad vaksinasi palsu.

Susulan itu, serbuan dibuat ke atas klinik berkenaan dan empat suspek berusia antara 30 hingga awal 60 ditahan.

Mereka terdiri daripada tiga penerima Vaksin dan seorang pemilik Klinik terbabit.  Polis turut merampas, kad vaksinasi dan lain-lain dokumen berkaitan.  Hasil semakan lanjut JKNK, empat individu yang menerima vaksin di klinik itu tidak mempunyai rekod vaksinasi dalam aplikasi MySejahtera.  Kes disiasat mengikut Seksyen 420 Kanun Keseksaan.


Polis Selangor gempur kegiatan perjudian dalam talian

SHAH ALAM, 18 Januari -89 individu ditahan sepanjang Operasi Khas Perjudian Dadu Khas Judi ‘on line’ (JOL) di Klang Selatan dan Kajang bermula Jumaat hingga Ahad lalu.

Menurut Ketua Polis Selangor CP Datuk Arjunaidi Mohamed pecahan tangkapan melibatkan l perjudian dalam talian seramai 67 orang dan kategori Loteri Awam Tanpa Lesen seramai 22 orang.

Menurut beliau sindiket dikesan mempunyai pemain dalam kalangan rakyat Malaysia dan Indonesia.

Mereka menggunakan pelbagai akaun bank tempatan dan luar bagi transaksi kewangan.

"Hasil daripada tangkapan tersebut, pihak polis telah berjaya merampas pelbagai peralatan perjudian terdiri daripada 77 buah komputer, 182 buah komputer riba, 33 buah telefon bimbit, 7 unit modem, 6 unit 'router' dan wang tunai. Daripada jumlah tangkapan dan serbuan ini, terdapat beberapa kes yang menarik perhatian iaitu serbuan pertama melibatkan tangkapan pusat panggilan yang menganjurkan dan mempromosikan perjudian judi dalam talian di Klang, Selangor dan 3 buah premis yang menjalankan kegiatan perjudian di sekitar Klang selatan dan Kajang yang menggunakan komputer dan komputer riba,"katanya dalam sidang media di sini.

Kesemua individu yang ditahan kini disiasat mengikut Seksyen 4(1)(c) dan Seksyen 4 (1)(a)(c) & (g) Akta Rumah Judi Terbuka 1953.


Remaja curi tabung masjid: Mahkamah Tinggi perintah jalani khidmat masyarakat

SHAH ALAM, 17 Januari - Mahkamah Tinggi Shah Alam hari ini mengetepikan hukuman penjara 10 hari dan denda RM4,000 kepada seorang remaja kerana cuba mencuri tabung masjid baru-baru ini yang dibuat Mahkamah Majistret Selayang sebelum ini. Hakim Datuk Abd Halim Aman berkata sebaliknya hukuman penjara dan denda ke atas Daniel Iskandar, 19, digantikan dengan perintah menjalani khidmat masyarakat selama 120 jam yang akan dilaksana dalam tempoh enam bulan, ditumpukan dengan khidmat di masjid-masjid. Hakim turut menyarankan agar pihak masjid, pihak yang merakam dan yang menularkan video Daniel untuk membuat membuat permohonan maaf secara terbuka kepada Daniel dan masyarakat umum demi menjernihkan keadaan. Abd Halim juga menegur dan mengingatkan masyarakat untuk tidak mengambil tindakan undang-undang sendiri dan mengambil iktibar diatas kes ini demi masa depan Keluarga Malaysia.“Mahkamah menyedari akan tempoh penjara yang telah dijalani oleh tertuduh selama 10 hari dan denda RM4,000 yang telah dijelaskan, namun demi masa depan tertuduh serta untuk mempunyai rekod kesalahan yang bersih, keputusan ini perlu disampaikan,” katanya ketika membacakan semakan berhubung hukuman yang dijatuhkan di Mahkamah Majistret sebeum ini, di sini hari ini. Susulan itu, katanya Daniel perlu melapor diri kepada pegawai Jabatan Kebajikan Masyarakat (JKM) dalam tempoh tujuh hari dari hari ini dan wajib hadir mengikut jadual yang ditetapkan. “Pesalah muda ini dikehendaki mematuhi setiap aktiviti atau program yang telah ditetapkan atau lain-lain arahan oleh JKM dan hendaklah dikhususkan khidmat masyarakat itu di masjid-masjid sahaja,” katanya.Beliau berkata perintah itu dikeluarkan di bawah Seksyen 293 (1)(e) Kanun Acara Jenayah (Akta 593) dan sekiranya Daniel tidak melakukan perintah itu, pesalah muda itu boleh dihadapkan semula ke mahkamah dan boleh dihukum mengikut peruntukan asal. Mengulas mengenai hukuman yang dijatuhkan oleh Mahkamah Majistret terdahulu, Abd Halim berkata berdasarkan hujah timbalan pendakwa raya, barisan peguam dan tertuduh serta nota catitan dan keterangan ketika prosiding di Mahkamah Majistret, pihaknya mendapati hukuman yang direkodkan adalah silap dan keterlaluan. “Pada masa yang sama hukuman itu tidak menunjukkan bentuk pemulihan dengan fakta jelas menunjukkan tertuduh adalah pesalah pertama dan telah mengaku salah. Apa yang dilakukannya hanyalah cubaan mencuri dan tiada kerugian yang dialami pihak masjid,” katanya.Terdahulu ketika prosiding semakan, Peguam Muhammad Rafique Rashid Ali yang mewakili Daniel memaklumkan anak guamnya semasa kejadian berusia 18 tahun empat bulan iaitu masih muda, mempunyai masa depan dan kesalahan itu merupakan kali pertama dilakukannya."Jadi pihak kami memohon hukuman ditukarkan mengikut Seksyen 173A Kanun Prosedur Jenayah (CPC),” katanya dan menambah walaupun anak guamnya akan dibebaskan hari ini, namun rekod penjara 10 hari berpotensi mencemarkan masa depan anak guamnnya yang masih muda. “Saya mohon budi bicara yang Yang Arif untuk bagi bon di bawah Seksyen 173A dengan diberi teguran dan amaran.Saya juga mohon rekod penjara dipadamkan kerana boleh membawa risiko kepada masa depannya,” katanya.Kata Mohamad Rafique, anak guam dan keluarganya merakamkan penghargaan kepada pihak mahkamah yang mengambil inisiatif memanggil sendiri untuk semakan itu.Daniel turut diwakili Peguam Fahmi Abdul Moin, Azman Abdullah dan Ilyani Khuszairy. Sementara itu Timbalan Pendakwa Raya Norhana Sahat menegaskan pihaknya membantah untuk membenarkan bon di bawah Seksyen 173A (CPC) dengan tiada kesilapan semasa tangkapan."Tidak perlu semak keputusan ini memandangkan hukuman telah dijalankan, denda telah dibayar dan pesalah juga akan dibebaskan hari ini,” katanya.Selain itu, dua peguam pemerhati adalah Peguam Muhammad Hariz Md Yusoff dari Persatuan Peguam Muslim Malaysia (PPMM) dan Peguam Megat Abdul Munir Megat Abdullah Rafaie mewakili Masjid Al Islahiah.

Sementara itu ibu kepada Daniel, Jasma Rosli, 41, yang ditemui pemberita di luar mahkamah berkata, semua pendapat dan keputusan yang dibuat hakim hari ini adalah sebagai pengajaran untuk semua pihak, termasuk ibu bapa.

"Saya akui kesilapan dan kecuaian saya sehingga menyebabkan perkara ini berlaku," katanya sambil menambah saranan Hakim Abd Halim untuk pihak berkenaan membuat permohonan maaf kepada anaknya adalah bersifat menjernihkan keadaan.- BERNAMA


Tahanan ditemukan mati dalam lokap, polis jalankan siasatan punca kematian

KOTA BHARU, 17 Januari- Seorang suspek berkait kes pemilikan dadah yang ditemukan mati ketika berada di dalam lokap, Ibu Pejabat Polis Daerah (IPD) Kota Bharu Pengkalan Chepa, Kelantan setakat ini diklasifikasikan sebagai mati mengejut.Bagaimanapun Pemangku Ketua Polis Daerah Kota Bharu, Superintendant Mohd Suhaimi Ali berkata, siasatan masih dijalankan termasuk proses bedah siasat yang dilakukan hari ini.Jelasnya, suspek lelaki berusia 37 tahun itu disahkan meninggal dunia pada pukul 5 petang semalam.Suspek sebelum itu ditemukan tidak sedarkan diri di dalam sel semasa pemeriksaan rutin berkala pihak polis.  Katanya, suspek yang disangkakan tidur itu telah dikejutkan namun tidak bangun menyebabkan polis menghubungi pegawai perubatan. "Suspek disahkan meninggal dunia oleh pihak perubatan yang sebelum itu ditemui tidak sedarkan diri di dalam sel semasa pemeriksaan rutin berkala oleh pihak polis. Pegawai perubatan yang tiba dari klinik kesihatan (Pengkalan Chepa) telah mengesahkan suspek telah meninggal dunia semasa pemeriksaan dijalankan", katanya kepada pemberita ketika ditemui di pejabatnya di IPD Kota Bharu. Suspek ditahan pada Sabtu lalu bagi membantu siasatan kes pemilikan dadah mengikut Seksyen 12(2) dan Seksyen 15 (1) (a) Akta Dadah Berbahaya 1952. Ujian saringan awal air kencing terhadap suspek sebelum ini mendapati, dia didapati positif dadah jenis metamphetamine.


PDRM siasat dakwaan minuman dicampur dadah

IPOH, 16 Januari - Polis akan menjalankan siasatan berhubung dakwaan ADUN Pasir Bedamar, Terrence Naidu, kononnya minumannya telah dicampur dengan dadah sebelum ditangkap dalam satu serbuan baru-baru ini, di Pulau Pinang.

Pengarah Jabatan Siasatan Jenayah Narkotik, (JSJ) Datuk Ayob Khan Mydin Pitchay menegaskan, siasatan akan dijalankan sepenuhnya, sebelum kertas siasatan diserahkan kepada pejabat Timbalan Pendakwa Raya (DPP).

Beliau berkata demikian dalam sidang media berkaitan kejayaan JSJN Bukit Aman merampas dadah bernilai RM111.2 juta di Ibu Pejabat Polis Kontinjen (IPK) Perak hari ini, yang turut dihadiri Ketua Polis Perak Datuk Mior Faridalathrash Wahid.

Siasatan juga dilakukan terhadap dua anggota polis, yang turut ditahan dalam serbuan di sebuah pusat hiburan karaoke pada Khamis.

Semalam, Terence Naidu dalam kenyataan mendakwa dihidangkan minuman ‘aneh’ sebelum ditahan polis dalam satu serbuan di sebuah pusat hiburan di Perai, Pulau Pinang kelmarin; kerana disyaki positif dadah.


12 wanita dan enam lelaki warga asing ditahan, terlibat aktiviti pelacuran

ISKANDAR PUTERI, 15 Januari- 12 wanita dan enam lelaki warga asing ditahan polis, disyaki terlibat kegiatan pelacuran dan urut tanpa lesen di Iskandar Puteri, Johor.Tangkapan dijalankan menerusi empat serbuan berasingan di dalam sebuah pusat beli-belah di Taman Pulai Utama pada pukul lima petang hingga 7 malam semalam.  Ketua Polis Daerah Iskandar Puteri, Asisten Komisioner Dzulkhairi Mokhtar memaklumkan, kesemua suspek terdiri daripada warga Thailand, Filipina dan Indonesia, berperanan sebagai pekerja dan penjaga premis.  Turut dirampas kondom, botol minyak urut serta wang tunai RM920. Suspek direman sehingga 28 Januari ini dan kes disiasat mengikut Seksyen 372 B Kanun Keseksaan, selain Seksyen 55B, 39B, dan Enam (1) (C) Akta Imigresen.


Polis tahan 3 suspek, jenayah pusat panggilan judi dalam talian

SENTUL, 15 Januari - Polis menahan tiga lelaki kerana disyaki terlibat dalam aktiviti Pusat panggilan judi dalam talian yang mampu meraih kuntungan sehingga RM100,000 sebulan.

Ke semua suspek berumur 19 hingga 54 tahun, ditahan di sebuah pangsapuri di sekitar Sentul, Kuala Lumpur, semalam.

Ketua Polis Daerah Sentul ACP Beh Eng Lai dalam satu kenyataan berkata serbuan dibuat ke atas pangsapuri itu pada 12 tengah hari dan polis merampas beberapa peralatan komputer, telefon bimbit pelbagai jenama, modem komputer, beberapa rangkai kunci rumah dan kad akses.

Beliau berkata, kesemua lelaki berkenaan dipercayai penjaga premis serta ejen ‘To Up Games’ di pusat panggilan dan berselindung di sebalik pangsapuri persendirian dengan sewaan RM1,800 sebulan untuk menjalankan aktiviti judi itu.

Suspek kini ditahan di Ibu Pejabat Polis Daerah (IPD) Sentul untuk siasatan lanjut dan kes disiasat di bawah Seksyen 4(1) (g) Akta Rumah Judi Terbuka 1953 kerana terbabit kegiatan perjudian.


Sijil vaksinasi COVID-19 palsu, tujuh individu dibebaskan dengan jaminan polis.

KUALA TERENGGANU, 15 Januari- Seorang doktor swasta di Marang dan enam individu yang dipercayai terbabit dalam kegiatan penjualan sijil vaksinasi COVID-19 palsu dibebaskan dengan jaminan polis.  Ketua Jabatan Siasatan Jenayah Komersial Terengganu, Superintendan M Zambri Mahmud berkata, kesemua dibebaskan selepas tempoh tahanan reman terhadap mereka tamat hari ini.Beliau bagaimanapun berkata, polis masih meneruskan siasatan mengikut Seksyen 420 Kanun Keseksaan kerana menipu.  Sebelum ini, doktor berusia 51 tahun itu ditahan reman dua hari manakala enam yang lain selama tiga hari untuk siasatan lanjut.  Ia susulan laporan polis dibuat mangsa yang mendakwa tidak menerima sijil vaksinasi COVID-19 walaupun pembayaran telah dibuat.  Pada Sabtu, polis Terengganu berjaya membongkar kegiatan penjualan sijil vaksinasi COVID-19 dipercayai palsu di sebuah klinik swasta di Marang.  Suspek disyaki melakukan urusan penjualan itu secara dalam talian sejak September lalu, dengan setiap sijil dikenakan bayaran antara RM400 hingga RM600.  Lebih 1,900 sijil tersebut dikeluarkan kepada pelanggan termasuk dari Kuala Lumpur dan Kedah.


Dua lelaki ditahan, miliki 66.3 kilogram dadah

JOHOR BAHRU, 14 Januari - Dua lelaki berusia 24 dan 44 tahun ditahan selepas dipercayai memiliki 66.3 kilogram dadah serta 12 biji pil ekstasi.

Pemangku Ketua Jabatan Siasatan Jenayah Narkotik Johor, Superintendan R. Azizan Ibrahim berkata, sindiket beroperasi sejak awal tahun lalu, dengan menyewa rumah di kawasan berpagar dan berpengawal untuk menyimpan dadah.

"Suspek berusia 44 tahun mempunyai 42 rekod lampau dadah dan jenayah, manakala seorang lagi suspek mempunyai empat kes dadah, selain dalam senarai dikehendaki," katanya. Hasil ujian saringan urin mendapati, kedua-dua suspek positif dadah.  Dalam serbuan berkenaan sebuah kereta turut dirampas.Hasil semakan mendapati kenderaan tersebut dilaporkan hilang pada November lalu di Melaka.Suspek direman sehingga 20 Januari dan kes disiasat mengikut Seksyen 39B Akta Dadah Berbahaya 1952.


JKDM rampas hampir 4 tan bekalan mercun Tahun Baharu Cina

RANTAU PANJANG, 14 Januari - Jabatan Kastam Diraja Malaysia (JKDM) Kelantan merampas 3.96 tan mercun bernilai lebih RM130,000 termasuk cukai yang disembunyikan di dalam sebuah gudang tidak bernombor di Kampung Atas Pinggir, di sini, Rabu lepas.  Menurut Pengarahnya, Mohd Nasir Deraman, dalam serbuan pukul 9 malam itu, pihaknya menemui 600 guni mercun jenis bola dan 15 kotak mercun jenis CN4002 yang dipercayai diseludup masuk dari negara jiran.  Pihaknya juga menahan seorang lelaki warga tempatan berusia 40-an yang dipercayai mengambil upah menyimpan bekalan mercun tersebut untuk sambutan perayaan Tahun Baharu Cina.  "Modus operandi yang digunakan adalah membawa masuk barang-barang tersebut melalui sempada Malaysia-Thailand yang mana mereka akan menggunakan khidmat penyeludup dengan membawa masuk mercun-mercun tersebut melalui sungai golok secara berperingkat.Mercun-mercun yang diseludup ini akan dikumpul dan disembunyikan di suatu tempat bagi memastikan pergerakan mereka selamat, sebelum dibawa ke Johor Bahru untuk pasaran tempatan," katanya dalam sidang media di Pejabat JKDM Rantau Panjang, di sini.Beliau tidak menolak kemungkinan kes tersebut melibatkan sindiket dan siasatan lanjut akan diteruskan.Jika sabit kesalahan, individu terlibat boleh dikenakan denda tidak kurang 10 kali ganda nilai barang atau RM50,000 dan tidak melebihi 20 kali ganda nilai barang atau RM500,000 atau kedua-duanya sekali.  Pihaknya turut menyeru orang ramai untuk menyalurkan maklumat berkaitan sebarang aktiviti penyeludupan dengan menghubungi talian bebas tol JKDM, 1-800-8855 atau Pejabat Kastam yang terdekat di semua negeri.


Kurang 24 jam dibebaskan, doktor swasta ditahan semula disyaki terlibat penjualan sijil vaksinasi palsu

MARANG, 14 Januari - Seorang doktor swasta yang baharu sahaja dibebaskan dengan jaminan polis, ditahan semula selepas disyaki terlibat dalam penjualan sijil vaksinasi COVID-19 palsu. Suspek berusia 51 tahun itu ditahan di Ibu Pejabat Polis Kontinjen Terengganu kira-kira pukul 12 tengah hari semalam.  Ketua Jabatan Siasatan Jenayah Komersial Terengganu, Superintendan M Zambri Mahmud berkata, penahanan semula suspek susulan laporan polis dibuat individu yang mendakwa tidak menerima sijil berkenaan walaupun sudah membuat pembayaran.  "Individu itu mendakwa telah membuat pembayaran sebanyak RM450 dan dijanjikan status MySejahtera dikemas kini sebagai penerima vaksin dalam tempoh 14 hari, namun sehingga kini tiada perubahan status," katanya. Susulan dua laporan yang diterima, suspek direman untuk siasatan lanjut mengikut Seksyen 420 Kanun Keseksaan kerana menipu.  Majistret, Engku Nurul Ain Engku Muda membenarkan suspek direman selama dua hari bermula hari ini.


Tiga remaja bawah umur antara 23 individu didakwa promosi judi dalam talian

GEORGE TOWN, 14 Januari - 23 individu termasuk tiga remaja bawah umur mengaku tidak bersalah di Mahkamah Majistret George Town, atas pertuduhan mempromosikan perjudian dalam talian pada 7 Januari lalu.  Kesemua tertuduh termasuk empat wanita yang berusia 16 hingga 32 tahun itu membuat pengakuan tersebut selepas pertuduhan dibacakan di hadapan Majistret, Rosnee Mohd Radzuan.  Mengikut pertuduhan, kesemua mereka didakwa mempromosikan perjudian dalam talian dengan menggunakan set komputer pada 7 Januari lalu, pukul 5.45 petang dan 6.45 petang di sebuah kondominium di Jalan Kelawei dan Kondominium Persiaran Gurney.  Atas pertuduhan itu, mereka didakwa mengikut Seksyen 4(1)(g) Akta Rumah Judi Terbuka 1953 dan boleh dihukum di bawah Seksyen 4(1) Akta yang sama dan dibaca bersama Seksyen 34 Kanun Keseksaan.  Sabit kesalahan boleh didenda antara RM5,000 hingga RM50,000, penjara tidak lebih tiga tahun dan jumlah denda sama bagi setiap mesin judi yang disita.  Rosnee kemudian membenarkan ikat jamin RM9,000 setiap orang dengan seorang penjamin.  Mahkamah menetapkan 7 Mac depan sebagai tarikh sebutan semula kes.  Kes dikendalikan Timbalan Pendakwa Raya Syairah Aqilah Khalil.


Lelaki tempatan, wanita Vietnam ditahan bersama dadah bernilai RM63,785

JOHOR BAHRU, 13 Januari - Seorang lelaki tempatan dan wanita warga Vietnam dipercayai terlibat kegiatan pengedaran dadah ditahan dalam operasi di bandar raya ini semalam.Timbalan Ketua Jabatan Siasatan Jenayah Narkotik Johor, Superintendent R. Azizan Ibrahim berkata, suspek yang berusia 37 dan 31 tahun itu ditahan bersama dadah bernilai RM63,785."Dalam serbuan tersebut, polis turut merampas pelbagai jenis dadah termasuk 89.7 gram syabu, 64.9 gram ketamin, 623 gram serbuk ekstasi, 337 biji pil Eramin 5, 304 biji pil ekstasi dan 26 biji pil yaba.Polis turut merampas sebuah kenderaan jenis Lexus bernilai RM43,000 dan wang tunai sebanyak RM550,” katanya di sini.Tambah beliau, suspek menjadikan rumah sewa di kawasan berpagar dan berpengawal sebagai pusat penyimpanan dadah sejak pertengahan tahun lalu.  Saringan urin mendapati kedua-dua suspek positif dadah jenis methamphetamine dan amphetamine.Manakala semakan mendapati, suspek lelaki mempunyai rekod jenayah lampau.Suspek direman sehingga 19 Januari ini dan kes disiasat mengikut Seksyen 39B Akta Dadah Berbahaya 1952.


Pecah amanah RM74,000 dua penolong akauntan mengaku tidak bersalah

KUANTAN, 13 Januari- Dua penolong akauntan mengaku tidak bersalah selepas dihadapkan ke Mahkamah Sesyen Kuantan hari ini atas dua pertuduhan melakukan pecah amanah membabitkan wang berjumlah RM74,000.Tertuduh, Tengku Asraf Shah Tengku Yahya dan Zuraini Abdul Rahim@Abdul Rahman, kedua-duanya berusia 39 tahun didakwa melakukan kesalahan itu ketika menjawat jawatan sebagai Penolong Akauntan di Pejabat Kebajikan Masyarakat Daerah Raub antara Jun 2020 hingga Februari 2021.  Berdasarkan pertuduhan, tertuduh didakwa mengikut Seksyen 409 Kanun Keseksaan (Akta 574) yang dibaca bersama Seksyen 34 Kanun Keseksaan kerana melakukan pecah amanah jenayah berkaitan wang milik Pejabat Kebajikan Daerah Raub berjumlah RM74,000 antara 22 Jun 2020 hingga 18 Februari 2021.  Sabit kesalahan boleh dipenjara tidak kurang dua tahun atau tidak melebihi 20 tahun dengan sebatan dan denda.  Bagi pertuduhan pilihan pula, tertuduh didakwa mengikut Seksyen 403 Kanun Keseksaan (Akta 574) yang dibaca bersama mengikut Seksyen 34 Kanun Keseksaan.  Pendakwaan dikendalikan Pegawai Pendakwa Suruhanjaya Pencegahan Rasuah Malaysia (SPRM), Kamariah Seman.  Hakim Datuk Ahmad Zamzani Mohd Zain, membenarkan kedua-dua tertuduh diikat jamin RM5,000 setiap seorang serta seorang penjamin dan menetapkan 7 Mac ini untuk tarikh sebutan semula kes.


Suspek bunuh pekerja ladang kepala sawit diburu

BIDOR, 13 Januari- Polis Perak sedang mengesan seorang lelaki dipercayai terlibat kes bunuh seorang pekerja ladang kelapa sawit di Bidor, September lalu. Ketua Polis Datuk Mior Faridalathrash Wahid berkata, suspek dikenali sebagai M. Anbu. (Anbu a/l Manikam). Penahanan seorang lagi suspek dibuat pada 11 Januari lalu di kawasan Rehat dan Rawat (R&R) Dengkil mengikut Seksyen 365 Kanun Keseksaan.  "Hasil soal siasat dijalankan ke atas suspek, menemui mayat mangsa yang ditanam dalam keadaan dibungkus menggunakan kanvas di sebuah kebun sawit di Bidor. "Ketika kejadian pada 13 September tahun lalu, mangsa bersama rakannya diserang kedua-dua suspek bersenjatakan kayu di sebuah kolam ikan dekat Kampung Poh, Bidor," katanya dalam satu kenyataan hari ini. "Mangsa berusia 29 tahun itu kemudiannya dimasukkan ke dalam sebuah kenderaan oleh suspek sebelum menghilangkan diri. "Siasatan awal mendapati, punca kejadian disebabkan masalah hutang dan kes diklasifikasikan semula di bawah Seksyen 302 Kanun Keseksaan," jelasnya. Orang ramai yang mempunyai maklumat mengenai kejadian diminta menghubungi balai polis berhampiran.


Bunuh dua beradik, seorang penganggur didakwa

KUALA LUMPUR, 12 Januari- Seorang penganggur didakwa di Mahkamah Majistret Selayang atas pertuduhan membunuh dua beradik dalam satu insiden kebakaran di Kampung Baru Kundang, Selangor pada September tahun lalu.Pertuduhan dibacakan di hadapan Majistret Nik Mohd Fadli Nik Azlan.Mengikut pertuduhan pertama dan kedua, Tertuduh Mohd Fauzi Selamat didakwa membunuh seorang remaja perempuan, B Diviyah berusia 19 tahun dan adik lelakinya berusia tiga tahun, B Visnu di rumah mereka di Jalan Tambahan 2, Kampung Baru Kundang, Rawang, antara jam 10.10 pagi dan jam 10.40 pagi, pada 14 September 2021.Tertuduh didakwa mengikut Seksyen 302 Kanun Keseksaan yang membawa hukuman mati, jika sabit kesalahan.Bagaimanapun, tiada pengakuan direkodkan daripada lelaki itu kerana kes bunuh mengikut bidang kuasa Mahkamah Tinggi.Pendakwaan dikendalikan Timbalan Pendakwa Raya Wan Nur Iman Wan Ahmad Afzal, manakala tertuduh tidak diwakili peguam.Mahkamah menetapkan 16 Mac untuk sebutan semula kes bagi serahan laporan bedah siasat dan kimia.


Sorok ganja dalam bas kilang, pasangan suami isteri antara 6 individu diberkas.

KULIM, 12 Januari - Polis Kedah merampas dadah jenis ganja seberat 58.98 kilogram dalam serbuan berasingan di Kedah dan Pulau Pinang. Ketua Polis Kedah, Komisioner Polis, Wan Hassan Wan Ahmad berkata, sepasang suami isteri dipercayai pengedar, merupakan antara 6 suspek yang ditahan dalam operasi pada 6 dan 7 Januari lalu.Hasil soal siasat, polis berjaya merampas dadah yang disorokkan di bahagian tempat duduk pemandu dan tempat penyimpanan bagasi sebuah bas kilang.Dadah tersebut dipercayai diseludup dari negara jiran untuk pasaran di Kedah dan Pulau Pinang. "Tangkapan pertama membawa kepada tangkapan-tangkapan yang lain, dipercayai ada rangkaian.Ada yang tak berkerja dan berkerja sebagai pengawal keselamatan, pemandu teksi dan pemandu bas, dipercayai untuk mengelirukan polis menggunakan kenderaan awam, tetapi atas maklumat awam serta risikan kita dapat tangkap dan cuba yang terbaik untuk lumpuhkan sepenuhnya," katanya dalam sidang media di sini.Tambah beliau, lima buah kereta dipercayai digunakan untuk kegiatan pengedaran dadah turut disita. Kesemua suspek direman untuk siasatan lanjut di bawah sekysen 39B, Akta Dadah Berbahaya 1952.


Jual sijil vaksinasi palsu saksi sedia tampil bantu siasatan

KUALA TERENGGANU, 12 Januari - Beberapa individu yang mempunyai maklumat mengenai penjualan sijil vaksinasi COVID-19 palsu di Terengganu bersedia untuk tampil sebagai saksi bagi membantu siasatan berhubung kes berkenaan.Ketua Polis Terengganu, Datuk Rohaimi Md Isa berkata, siasatan polis setakat ini berjalan lancar, namun kerjasama daripada orang awam terutama mereka yang memperoleh sijil tersebut tanpa suntikan sangat diperlukan."Buat masa ini, terdapat lima saksi awam bersetuju untuk menjadi saksi. Mereka mengaku tidak divaksin tapi telah mendapat kad vaksin untuk suntikan dos pertama.Pihak polis juga akan meneruskan siasatan seperti komputer riba dan telefon bimbit akan dihantar ke forensik Jabatan Siasatan Jenayah Komersial (JSJK) Bukit Aman esok," katanya kepada pemberita selepas Majlis Serah Terima Tugas Timbalan Ketua Polis Terengganu di Ibu Pejabat Polis Kontinjen Terengganu di sini, hari ini.Beliau berkata, suspek utama kes iaitu doktor sebuah klinik swasta di Marang masih direman sehingga esok bagi membantu siasatan mengikut Seksyen 420 Kanun Keseksaan kerana melakukan penipuan. -BERNAMA


Kumpulan pecah rumah Geng Sky tumpas

PETALING JAYA, 12 Januari -Tiga lelaki warga tempatan dikenali sebagai Geng Sky, diberkas selepas disyaki terlibat kegiatan pecah rumah dalam dua serbuan berasingan di Setapak dan Dang Wangi semalam.Ketua Polis Daerah Petaling Jaya, Asisten Komisioner, Mohamad Fakhruddin Abdul Hamid berkata, kesemua suspek berusia antara 39 hingga 59 tahun.Jelas beliau, suspek mempunyai rekod jenayah lampau di bawah Akta Pencegahan Jenayah (POCA) dan telah selesai menjalani hukuman pada Julai lepas.“Modus operandi kumpulan ini menyasarkan kediaman yang tidak berpenghuni antara pukul 11 pagi hingga 3 petang ketika penghuni tiada di rumah.Salah seorang suspek akan menekan loceng rumah untuk memastikan penghuni tiada di rumah sebelum melakukan pecah rumah dengan sasaran utama adalah barang kemas dan kenderaan,” katanya dalam sidang media di Ibu Pejabat Polis Daerah (IPD) Petaling Jaya di sini.Tambah beliau, serbuan dilakukan selepas pihaknya menerima laporan daripada mangsa kejadian pecah rumah pada 25 Disember lepas.Dalam serbuan itu, pihaknya turut merampas peralatan pecah rumah, mata wang asing, barangan kemas, surat pajak gadai, aksesori perhiasan diri, barangan elektronik dan sebuah kereta.Kes disiasat mengikut Seksyen 457 Kanun Keseksaan dan 379A Kanun Keseksaan (curi kenderaan).


Peniaga didenda RM7,000 jual kelengkapan komunikasi yang tidak diperakui MCMC

PETALING JAYA, 12 Januari - Seorang peniaga didenda RM7,000 atas kesalahan menjual kelengkapan komunikasi yang tidak diperakui Suruhanjaya Komunikasi dan Multimedia (MCMC), dua tahun lalu.Hukuman itu dikenakan selepas tertuduh, Ooi Hang Sheng, 27 tahun, mengaku bersalah di Mahkamah Sesyen Petaling Jaya, hari ini. Hakim Norshila Kamaruddin turut memerintahkan Ooi, selaku Orang Kena Saman (OKS) dipenjara enam bulan jika dia gagal membayar denda itu.Ooi membayar denda tersebut.Tertuduh didakwa menjual tujuh unit Android TVBOX pelbagai jenama tidak diperakui sebagaimana dikehendaki di bawah Peraturan 16(1)(b) Peraturan-Peraturan Komunikasi dan Multimedia (Standard Teknik) 2000 di sebuah pasar raya di Uptown Damansara, pada 9 Julai 2020.


Rasuah polis elak jalani ujian air kencing, tukang rumah mengaku bersalah

JOHOR BAHRU, 12 Januari - Seorang tukang rumah mengaku bersalah di Mahkamah Sesyen Johor Bahru, Johor kerana memberi rasuah RM1,290 kepada anggota polis berpangkat Lans Koperal, Mei tahun lalu sebagai dorongan untuk melepaskannya dan rakan daripada menjalani ujian air kencing.

Perbuatan itu didakwa dilakukan di Balai Polis Air Bemban, Ibu Pejabat Polis Daerah Kulai pukul 3.15 petang, 17 Mei tahun lalu.  Tertuduh, Wong Chee Ming, 32, membuat pengakuan itu selepas pertuduhan ke atasnya dibacakan dalam bahasa Tamil di hadapan Hakim, Datuk Ahmad Kamal Arifin Ismail.  Bagaimanapun, hukuman ditangguhkan bagi memberi peluang kepada tertuduh untuk melantik peguam daripada Yayasan Bantuan Guaman Kebangsaan selain mengesahkan pengakuan salahnya.  Pertuduhan dikemukakan mengikut Seksyen 17(b) Akta Suruhanjaya Pencegahan Rasuah Malaysia 2009 dan boleh dihukum bawah Seksyen 24(1) Akta yang sama iaitu penjara maksimum 20 tahun atau denda lima kali ganda jumlah suapan atau RM10,000 mengikut mana lebih tinggi.  Kes dikendalikan Timbalan Pendakwa Raya SPRM, Yunus Mohamed. Kes disebut semula pada 14 Februari.


Amal ‘3T’ elak jadi mangsa sindiket penipuan dalam talian

KANGAR, 12 Januari - Jabatan Siasatan Jenayah Komersial (JSJK) Ibu Pejabat Polis Kontinjen (IPK) Perlis menasihati orang ramai agar mengamalkan ‘3T’ bagi mengelak daripada menjadi mangsa sindiket penipuan dalam talian.Ketua Jabatan Jenayah Komersial IPK Perlis, DSP Mohd Nor Daud berkata, amalan 3T iaitu "tanya, teliti dan tidak tamak" perlu diamalkan oleh orang ramai setiap kali ingin membuat pembelian dalam talian agar tidak berlaku kerugian harta benda."Orang ramai diminta agar sentiasa bertanya sebelum membuat pembelian atau pelaburan dalam talian. Contoh sebelum membuat pelaburan, mereka perlu bertanya tentang nama syarikat, alamat syarikat dan punca pelaburan terlebih dahulu.""Selain itu, orang ramai perlu ada sikap teliti iaitu menilai sama ada harga ditawarkan adalah munasabah atau tidak. Tidak logik sekiranya barang berjenama dijual pada harga begitu rendah daripada harga pasaran, pasti ada sesuatu tidak kena," katanya kepada Bernama baru-baru ini.Mohd Nor berkata, ‘T’ yang ketiga adalah perlu ada sikap tidak tamak atau mudah teruja dengan harga murah yang ditawarkan oleh penjual sebaliknya bertanya dan membuat perbandingan harga terlebih dahulu. Beliau juga mengingatkan orang ramai agar tidak mudah terpedaya dengan sindiket penipuan menjadi ‘keldai akaun iaitu memberi maklumat akaun bank.“Keldai akaun boleh juga dikenakan tindakan undang-undang kerana bersubahat membuat penipuan. Oleh itu kita nasihatkan agar mangsa yang menjadi ‘keldai akaun’ segera membuat laporan polis bagi memastikan tindakan diambil,” katanya.-- BERNAMA


Ops KPB:  Tiada kompromi dengan pemandu yang tidak mematuhi peraturan dan undang-undang jalan raya

ALOR SETAR, 12 Januari - Jabatan Pengangkutan Jalan (JPJ) Kedah tidak akan berkompromi dengan pemandu dan pemilik Kenderaan Perkhidmatan Barangan (KPB) yang tidak mematuhi peraturan dan undang-undang jalan raya di negeri itu.  Ia terutama berkaitan kesalahan membawa muatan secara merbahaya dan membawa lebih muatan. Dalam Ops KPB yang diadakan selama tiga jam di empat lokasi, 68 buah kenderaan telah diambil tindakan atas pelbagai kesalahan.  Pengarah JPJ Kedah, Abdul Rahman Emang Anyie berkata, operasi oleh Unit Operasi Bahagian Penguatkuasaan JPJ Kedah dilakukan di sekitar Jitra, Kota Setar, Kuala Muda dan Kulim. Operasi berfokus ini bertujuan memastikan semua pemandu dan pemilik Kenderaan Perkhidmatan Barangan mematuhi peraturan dan undang-undang jalan raya yang dikuatkuasakan seperti yang termaktub dibawah Akta Pengangkutan Jalan (APJ ) 1987 serta kaedah-kaedah dibawahnya dan Akta Pengangkutan Awam Darat (APAD) 2010.


RUU Antigangguan Seksual sedia dibentangkan untuk bacaan kali kedua

KUALA LUMPUR, 12 Januari - Rang Undang-Undang (RUU) Antigangguan Seksual bakal dibentangkan pada mesyuarat Parlimen bagi penggal kelima yang dijangka bersidang bermula 28 Februari hingga 24 Mac depan.Menurut kenyataan Menteri Pembangunan Wanita, Keluarga dan Masyarakat, Datuk Seri Rina Mohd Harun, RUU tersebut seiring dengan agenda kerajaan untuk mempertingkat kesejahteraan dan keselamatan dalam menangani ketidaksamaan gender."Bagi tujuan penggubalan RUU tersebut, kementerian telah menubuhkan Pasukan Projek Khas (SPT) melibatkan agensi kerajaan.Antaranya Kementerian Dalam Negeri,  Kementerian Luar,  Jabatan Kemajuan Islam Malaysia (JAKIM), ahli akademik dan badan bukan kerajaan yang memiliki kepakaran dan pengetahuan serta pengalaman luas berkenaan gangguan seksual," ujar Datuk Seri Rina.Penggubalan rang undang-undang itu telah bermula sejak 2019 sebelum dibentangkan di Dewan Rakyat bagi bacaan kali pertama pada 15 Disember lalu.Sebanyak 6,897 kes jenayah seksual terhadap kanak-kanak dan remaja direkodkan bagi tempoh tiga tahun antara 2018 hingga 2020. Daripada jumlah itu, 3,324 kes membabitkan jenayah rogol, sumbang mahram 708 kes, rogol berkumpulan 175 kes, seks luar tabii 120 kes, pornografi kanak-kanak 54 kes, pengantunan kanak-kanak 25 kes dan cabul kehormatan 8 kes.


Sindiket judi dalam talian: 23 individu ditahan

GEORGE TOWN, 11 Januari - Pikat pelanggan melalui media sosial bagi menawarkan khidmat judi dalam talian.  Taktik 23 individu termasuk empat wanita gagal apabila mereka diberkas dalam serbuan di dua kondominium mewah di sini. Ketua Polis Pulau Pinang, Datuk Mohd Shuhaily Mohd Zain berkata, suspek berusia 16 hingga 31 tahun.Menerima gaji bulanan mencecah RM2,000 mereka menjadikan kediaman di Persiaran Gurney dan Jalan Kelawei sebagai sarang sindiket sejak bulan lalu. Komisen lima peratus diterima sekiranya pelanggan kalah berjudi. Sementara itu, dalam kes berasingan, polis menahan dua lelaki dalam sebuah kereta di Jalan Masjid Negeri dan merampas hampir 10 kilogram ganja mampat bernilai kira-kira RM25,000.Turut disita, sebuah kereta dan wang tunai hampir RM35,000.


Pembantu pasar mengaku tidak bersalah dera tujuh anak, pukul isteri

GEORGE TOWN, 11 Januari - Seorang pembantu peniaga pasar malam mengaku tidak bersalah atas pertuduhan mendera tujuh orang anaknya berusia lima hingga 14 tahun serta memukul isterinya pada bulan Disember lalu. Tertuduh, Muhamad Faizal Abdul Kudus, 42 tahun, membuat pengakuan itu di hadapan Hakim Mazdi Abdul Hamid dan Hakim, Norsalha Datuk Hamzah dalam dua mahkamah berasingan.  Tertuduh didakwa mengikut Seksyen 31 Akta Kanak-Kanak 2001 yang memperuntukkan hukuman penjara maksimum 10 tahun atau denda RM20,000 atau kedua-duanya sekali, jika sabit kesalahan. Dalam pertuduhan berasingan, tertuduh didakwa mencederakan isterinya, Ummu Nabilah Md Ehwan, seorang warga Singapura di bahagian leher dan badan.  Mengikut pertuduhan, tertuduh didakwa melakukan perbuatan itu di sebuah unit Pangsapuri Mutiara Idaman, Solok Tengku Jelutong, antara Januari hingga Disember tahun lalu.  Mahkamah menetapkan jaminan RM3,000 dengan syarat tertuduh tidak boleh mendekati atau menganggu mangsa.  Kesemua lapan pertuduhan ditetapkan untuk sebutan semula 11 Februari depan.


Jabatan Kesihatan Negeri Terengganu cari penerima sijil vaksin palsu

KUALA TERENGGANU, 11 Januari - Jabatan Kesihatan Negeri Terengganu (JKNT) sedang mengenal pasti individu yang mendapatkan sijil digital vaksinasi palsu menerusi doktor berkenaan.Pengarahnya Datuk Dr Kasemani Embong berkata pihaknya akan memberikan nasihat dan kaunseling kepada golongan berkenaan bagi memastikan mereka menerima suntikan vaksin sebagaimana yang sepatutnya.Justeru pihaknya akan terus bekerjasama dengan pihak polis bagi mengesan kegiatan berkenaan.Beliau berkata pihaknya masih menunggu hasil siasatan sebelum tindakan lanjut diambil.Katanya lagi pendaftaran klinik serta lesen doktor berkenaan boleh dibatalkan sekiranya didapati bersalah.


Tempoh reman doktor jual sijil vaksin palsu dilanjutkan sehingga Khamis

MARANG, 11 Januari- Perintah reman terhadap suspek yang disyaki menjalankan kegiatan menjual sijil vaksinasi COVID-19 dipercayai palsu dilanjutkan selama dua hari sehingga Khamis ini. Permohonan reman ke atas doktor berusia 51 tahun itu dikeluarkan Majistret Engku Nurul Ain Engku Muda di Mahkamah Majistret di sini, hari ini. Lanjutan tempoh reman itu bagi membolehkan siasatan lanjut dilakukan mengikut Seksyen 420 Kanun Keseksaan kerana menipu.  Sabtu lalu, polis Terengganu berjaya membongkar kegiatan penjualan sijil vaksinasi COVID-19 palsu di sebuah klinik swasta di Marang.  Suspek disyaki melakukan urusan penjualan itu secara dalam talian sejak September lalu. Difahamkan setiap sijil dikenakan bayaran antara RM400 hingga RM500.  Sepanjang tempoh tersebut, lebih 1,900 sijil vaksinasi COVID-19 dikeluarkan kepada pelanggan termasuk dari Kuala Lumpur dan Kedah.


PGA rampas rokok seludup bernilai lebih RM8 juta di Tawau

TAWAU, 11 Januari  - Pasukan Gerakan Am (PGA) merampas 362,600 bungkus rokok seludup dianggarkan bernilai RM8.69 juta selepas menahan sebuah lori dipandu seorang lelaki di tepi jalan Kampung Iban, Merotai dekat sini malam tadi. Pegawai Pemerintah Batalion 14 PGA Tawau Supt Mohd Yacob Murad berkata pihaknya melakukan intipan menerusi Op Kontraban pada 10 malam dan mengesan lori dipandu lelaki berusia 37 tahun tersebut dalam keadaan mencurigakan dengan bahagian belakang lori ditutup kanvas."Pemeriksaan ke atas lori menemukan 604 kotak besar berisi pelbagai jenama rokok seludup yang dipercayai dibawa masuk dari negara jiran untuk pasaran di negeri ini. "Rokok yang ditemukan adalah jenama a-satu (161,600 bungkus), Tex Hijau (108,500), Tex Merah (68,000) dan Tex Biru (24,500) yang semuanya dianggarkan bernilai RM8,690,888," katanya dalam kenyataan.Mohd Yacob berkata pihaknya menahan pemandu lori dan merampas kenderaan itu serta satu telefon bimbit.Katanya lelaki itu dan barang rampasan dibawa ke Balai Polis Tawau untuk siasatan lanjut mengikut Seksyen 135 (1)(d) Akta Kastam 1967.


Polis kesan sekumpulan individu bergaduh berhampiran stesen Monorel Bukit Bintang

KUALA LUMPUR, 11 Januari - Polis sedang mengesan sekumpulan individu yang terlibat dalam insiden pergaduhan berdekatan stesen Monorel Bukit Bintang yang tular baru-baru ini.Ketua Polis Daerah Dang Wangi ACP Noor Dellhan Yahaya berkata, video berkenaan yang berdurasi 22 saat menunjukkan sekumpulan individu bergaduh berhampiran stesen itu."Siasatan akan dijalankan berkenaan kejadian ini dan pihak polis memohon mana-mana individu yang mempunyai sebarang maklumat untuk tampil membantu siasatan," katanya dalam kenyataan hari ini.Individu yang mempunyai maklumat berkaitan kejadian berkenaan boleh menghubungi Ibu Pejabat Polis Daerah Dang Wang di talian 03-26002222, Hotline Polis Kuala Lumpur di talian 03-21159999 atau balai polis berhampiran bagi membantu siasatan.Noor Dellhan turut memberi ingatan kepada orang ramai agar tidak terlibat dengan apa-apa kesalahan yang melanggari undang-undang.


Cubaan seludup 90,000 liter diesel, kapal tangki minyak ditahan

MIRI, 11 Januari - Cubaan menyeludup 90,000 liter diesel dengan anggaran nilai RM1.5 juta berjaya dipatahkan apabila sebuah kapal tangki minyak ditahan di perairan Miri, awal pagi kelmarin.

Jelas kenyataan Pengarah Zon Maritim Miri, Komander Maritim Eizanizam Muhammad Eng, bot KILAT 42 mengesan kapal tersebut kira-kira 1.7 batu nautika dari barat muara Sungai Miri.

Hasil pemeriksaan awal mendapati kapal membawa minyak diesel melebihi kuantiti dibenarkan dalam Borang C.  Antara kesalahan di bawah Ordinan Perkapalan Saudagar 1952, kerana tiada Master serta Domestic Shipping License dan kesalahan di bawah Akta Kawalan Bekalan 1961 dibaca bersama Peraturan Kawalan Bekalan 1974 kerana tiada dokumen Surat Control Supplies Act.  Empat kru termasuk tekong warga Indonesia berumur 23 hingga 51 tahun ditahan untuk siasatan. Kes disiasat di bawah Ordinan Perkapalan Saudagar 1952, serta Akta Kawalan Bekalan 1961.


15 individu ditahan bantu siasatan penyata butiran palsu - SPRM

ALOR SETAR, 11 Januari -15 individu termasuk seorang wanita direman antara tiga hingga lima hari bagi membantu siasatan berhubung kes mengemukakan penyata akaun bank syarikat yang mengandungi butiran palsu kepada sebuah syarikat pembersihan.  Mereka antara 21 individu berusia antara 31 hingga 77 tahun yang ditahan Suruhanjaya Pencegahan Rasuah Malaysia, SPRM secara berasingan di sekitar Bangi, Selangor dan Pejabat SPRM Kedah di Alor Setar, semalam.  Enam daripada mereka bagaimanapun dilepaskan dengan jaminan SPRM selepas diambil keterangan.  Kesemua yang ditahan berusia 31 hingga 68 tahun dibawa ke lokap Kompleks Mahkamah Alor Setar dengan memakai baju oren, pagi tadi.  Perintah reman dikeluarkan oleh Majistret Mahkamah Majistret Alor Setar, Siti Norhidayah Mohd Noor.  Sumber SPRM memaklumkan, mereka dipercayai berbuat demikian bagi membolehkan syarikat mereka memasuki tender Penswastaan Pengumpulan Sisa Pepejal dan Pengurusan Pembersihan Awam di Wilayah Utara.  Kesemua yang ditahan terdiri daripada pemilik, pengarah dan pengurus syarikat selain kontraktor dan bekerja sendiri.  SPRM juga sedang mengesan individu lain yang dipercayai terlibat dalam kes tersebut dan sedang mendapatkan dokumen penting selain merakam pernyataan beberapa saksi.  Kes disiasat dibawah Seksyen 18 Akta SPRM 2009.


Polis Perak tahan tiga individu berhubung kes ahlong dalam talian

IPOH, 10 Januari- Polis Perak mengesan satu sindiket memberi pinjaman wang tanpa lesen secara dalam talian. Menerusi operasi Vulture Jabatan Siasatan Jenayah Komersial (JSJK) Perak, polis menahan seorang wanita yang menjalankan kegiatan memberi pinjaman wang tanpa lesen secara dalam talian dan melakukan ugutan jenayah terhadap mangsa pinjaman. Turut ditahan dua lelaki lain. Ketua Polis Perak, Datuk Mior Faridalathrash Wahid berkata ketiga-tiga suspek yang berusia 22 tahun itu ditangkap dalam serbuan di sebuah pangsapuri di Kuala Lumpur pada 3 Januari lalu.  Polis kini sedang mengenal pasti dalang di sebalik sindiket berkenaan yang dipercayai bergiat aktif di seluruh negara. "Lebih kurang 12 kes yang kita kenal pasti setakat ini melibatkan MO (Modus Operandi) yang sama dan daripada serbuan kita berjaya merampas telefon dan kita dapat bukti-bukti yang menunjukkan inilah MO yang digunakan untuk melakukan penipuan beri pinjaman wang tanpa lesen tadi. "Kita telah semak rupanya di "Apps store" dan "playstore" ni.. ada banyak lagi aplikasi lain yang digunakan sindiket ini untuk menawarkan pinjaman tanpa lesen," kata Mior Faridalathrash dalam satu sidang media di sini.Dalam serbuan tersebut polis merampas pelbagai jenis barangan antaranya telefon bimbit pelbagai jenis, komputer riba dan kad sim. Suspek direman selama tujuh hari dan mungkin akan dilanjutkan bergantung kepada keperluan siasatan. Kes disiasat bawah Seksyen 5(2) Akta Pemberi Pinjam Wang 1951 dan Seksyen 506 Kanun Keseksaan kerana membuat ugutan jenayah.


Kes pecah cermin kereta mewah tumpas, wang curi RM260,000 tidak sempat diagihkan

CAMERON HIGHLANDS, 10 Januari - Sekumpulan enam penjenayah berputih mata apabila wang curi sebanyak RM260,000 hasil kegiatan pecah cermin kenderaan tidak sempat diagihkan, selepas dicekup dalam satu serbuan oleh bahagian siasatan jenayah IPD Cameron Highlands, Pahang. Kesemua suspek berusia 19 hingga 38 tahun, termasuk tiga wanita itu ditahan kira-kira pukul 11.40 malam, Sabtu dalam serbuan di sebuah lokasi di Brinchang."Siasatan jenayah IPD Cameron Highlands telah menghasilkan tangkapan seramai enam orang yang datang ke sini bukan sahaja untuk bercuti membawa keluarga mereka tetapi untuk tujuan jenayah mereka datang dari kedah, dan telah melakukan tujuh pecah kereta tersebut,... kita percaya ini adalah juga bersangkut dengan kes-kes sebelum ini mungkin di sungai petani, dan keadaan ini adalah satu kejayaan oleh pihak Cameron Highlands di mana dalam masa sehari saja mereka berjaya menumpaskan sindiket ini," kata Ketua Polis Pahang, Datuk Ramli Mohamed Yoosuf.Polis kini sedang mengesan dua lagi rakan jenayah yang masih bebas.


Keganasan rumahtangga di Kedah membimbangkan

LANGKAWI, 10 Januari - Sebanyak 113 pengendalian kes keganasan rumahtangga dilaporkan di Kedah sepanjang tahun lalu. Ia melibatkan 86 kes daripada kaum Melayu, 19 kaum India, enam kes bagi kaum Cina dan masing-masing satu kes bagi lain-lain kaum dan bukan warganegara.  Pengerusi Jawatan kuasa Pembangunan Wanita, Keluarga dan Masyarakat dan kebajikan Negeri, Dato’ Halimaton Shaadiah Saad berkata, antara bentuk keganasan rumahtangga yang membimbangkan termasuklah ugutan, penderaan psikologi, emosi dan dikurung tanpa rela.  "Jadi kita harap dengan adanya talian Nur Kasih ini dapatlah masyarakat menyalurkan info-info membantu masyarakat setempat, jiran kita, saudara mara kita, ipar-duai kita untuk mereka menghubungi pihak JKM. InsyaAllah akan memberi bantuan segera", ujarnya ketika melancarkan Kempen Kesedaran Bijak Membantu Elak Tertipu Peringkat Negeri Kedah di Dataran Cenang Langkawi.Katanya 12 buah Pejabat Jabatan Kebajikan Masyarakat masing-masing di setiap daerah berperanan dalam membantu mangsa terlibat khususnya wanita, orang kurang upaya dan kanak-kanak.


Seorang lelaki pukul bapa saudara gara-gara ubat nyamuk direman empat hari

KOTA BHARU, 7 Januari - Seorang lelaki ditahan reman kerana memukul bapa saudaranya hingga parah di kepala.Suspek, 30, bertindak demikan setelah ditegur mengambil ubat nyamuk tanpa kebenaran.Dia ditahan polis di Kampung Tempoyak, Kadok, Ketereh, pagi semalam dan direman empat hari hingga 10 Januari, bagi membantu siasatan.Pemangku Ketua Polis Daerah Kota Bharu - Supt Mohd Suhaimi Ali memaklumkan, ujian saringan air kencing menunjukkan, suspek positif dadah Methamphetamine.Kes disiasat mengikut Seksyen 324 Kanun Keseksaan kerana menyebabkan kecederaan.


Lelaki berpewatakan wanita lindungi Long Tiger dipenjara lima bulan

SUNGAI PETANI, 9 Januari - Seorang lelaki berperwatakan wanita dijatuhi hukuman penjara lima bulan di Mahkamah Majistret di sini atas pertuduhan melindungi lelaki berketurunan Rohingya dikenali sebagai Long Tiger.Majistret Nurul Ainna Ahmad menjatuhkan hukuman itu ke atas Rusli Mat, 47, selepas tertuduh mengaku bersalah terhadap pertuduhan melindungi Abdul Hamim Ab Hamid.Mengikut kertas pertuduhan, tertuduh didakwa melindungi Abdul Hamim dengan niat hendak mengelakkannya daripada ditangkap di sebuah rumah di kebun tebu, Jalan Kuala Ketil, Sungai Petani kira-kira jam 3.15 petang pada 28 Disember 2021.Tertuduh didakwa melakukan kesalahan itu mengikut Seksyen 216 Kanun Keseksaan kerana menyembunyikan tahanan yang memperuntukkan hukuman penjara hingga tiga tahun dengan denda ataupun tidak, jika sabit kesalahan.Berdasarkan fakta kes, pada 18 Disember 2021, Abdul Hamim menghubungi tertuduh dan memberitahu mahu menumpang di rumah tertuduh sementara waktu sebelum melarikan diri ke Indonesia.  Tertuduh mengetahui bahawa Abdul Hamim merupakan individu yang dikehendaki kerana melarikan diri daripada tahanan pihak polis semasa perbicaraan di Mahkamah Tangkak.  Menerusi fakta kes itu, tertuduh cuba melindungi Abdul Hamim bagi mengelakkannya daripada ditangkap dan dengan rela hati memberi kebenaran kepada Abdul Hamim untuk tinggal di  rumah tertuduh sementara menunggu tekong bot dari Indonesia.  Pendakwaan dikendalikan Timbalan Pendakwa Raya Khairul Azreem Mamat dan Zulfadzly Hassan, manakala tertuduh diwakili peguam Ruzanna Abdul Rahim dari Yayasan Bantuan Guaman Kebangsaan (YBGK).Khairul Azreem memohon hukuman setimpal memandangkan tertuduh melakukan kesalahan serius, mampu membahayakan orang awam dan memberi kesan kepada keadilan mahkamah.Sementara itu, Ruzanna merayu mahkamah agar mempertimbangkan hukuman penjara paling ringan kerana tertuduh bekerja sendiri serta tidak memiliki pendapatan tetap dan mengambil kira ia merupakan kesalahan pertama tertuduh.Mahkamah kemudian memerintahkan hukuman penjara selama lima bulan kepada tertuduh berkuat kuasa bermula dari tarikh tertuduh ditangkap pada 28 Disember lalu.Sebelum ini, media melaporkan Long Tiger menjadi buruan polis selepas bertindak meloloskan diri dari lokap Mahkamah Majistret Tangkak melalui pintu hadapan pada 15 Disember lalu ketika sedang menunggu proses perbicaraan di bawah Seksyen 388 kerana pemerasan.Dia juga masih memiliki status perbicaraan di bawah Seksyen 506 kerana mengugut dan mengurung bekas pekerjanya serta kesalahan rogol di bawah Seksyen 376 di Mahkamah Sesyen Muar.Bagaimanapun, Long Tiger ditahan kira-kira jam 3.15 petang pada 28 Disember lalu di sebuah rumah di Kuala Ketil, Sungai Petani, manakala tiga rakan subahatnya masing-masing difahamkan ditahan di Sungai Petani, Kedah serta Yong Peng dan Batu pahat,Johor melalui satu operasi khas.


15 individu termasuk 5 wanita disyaki jadikan rumah sewa, makmal proses dadah

KUALA LUMPUR, 7 Januari - 10 lelaki dan lima wanita ditahan kerana disyaki menjadikan rumah sewa sebagai makmal pemprosesan pelbagai jenis dadah.Mereka ditahan dalam serbuan berasingan di sekitar ibu negara pada Selasa dan Rabu lepas.Jumlah keseluruhan dadah yang dirampas seberat 6.1 kilogram, dianggarkan bernilai RM305,298.Ketua Polis Daerah Sentul, ACP Beh Eng Lai berkata kesemua suspek warga tempatan itu mempelajari teknik memproses dadah daripada rakan-rakan dan menerusi internet. "Dadah jenis Kanabis 723.5 gram (g), Ketamin 0.99 g, Methamphetamine 0.94 g, serta berjaya bongkar kegiatan suspek yang menjadikan rumah tersebut sebagai makmal memproses dadah haram dengan penemuan bahan-bahan kimia dipercayai bahan utama dalam memproses dadah", kata Eng dalam sidang media di Ibu Pejabat Polis Daerah (IPD) Sentul di sini.Seorang lelaki dan dua wanita berusia 34 hingga 65 tahun dipercayai bertindak sebagai pengedar kepada sindiket berkenaan untuk kawasan Cheras dan Kajang, Selangor.


Siasatan polis terhadap Ketua Pesuruhjaya SPRM akan dimulakan selepas terima laporan

HULU LANGAT, 7 Januari- Ketua Pesuruhjaya Suruhanjaya Pencegahan Rasuah Malaysia (SPRM), Tan Sri Azam Baki akan disiasat mengikut kesalahan dilakukan.Menteri Dalam Negeri, Datuk Seri Hamzah Zainudin, berkata Polis Diraja Malaysia, PDRM hanya akan memulakan siasatan selepas menerima laporan dan difahamkan Azam disiasat mengikut akta Suruhanjaya Sekuriti Malaysia (SC) susulan pengakuannya bahawa akaun sekuritinya digunakan adik beliau bagi membeli kepentingan dalam beberapa syarikat."Kalau kesalahan yang dilakukan atas menyalahi akta sekuriti komisen mereka akan membuat siasat dan kemudian kita akan menerima maklum apa yang berlaku. Kalau ada kesalahan lain akan kita mulakan siasatan selepas itu," katanya dalam sidang media selepas menyerahkan dokumen diri kepada penduduk terjejas banjir di Taman Sri Nanding, Hulu Langat, hari ini.Sebelum ini, Azam Baki menafikan dakwaan isu pemilikan saham dalam beberapa syarikat yang dibangkitkan beberapa agensi media dan portal bebas sejak beberapa bulan lalu.Menerusi sidang media, Rabu lalu, Azam memaklumkan dalam penjelasannya kepada panel Lembaga Penasihat Pencegahan Rasuah (LPPR), bahawa akaun saham beliau digunakan oleh adiknya untuk membeli saham-saham di pasaran terbuka dengan pembiayaan sendiri.Semalam, SC dalam kenyataan menyebut akan mendapatkan penjelasan daripadaa Azam selain mengesahkan kenyataan yang dibuat serta mengumpulkan bukti berkaitan akaun dagangan saham miliknya yang digunakan oleh adiknya, bagi pembelian saham pada 2015.


Menjadikan kondominium berpengawal stor dadah, dua lelaki ditahan bersama pelbagai jenis dadah

KUALA LUMPUR, 6 Januari- Cuba mengaburi pihak berkuasa menjadikan premis kondominium dengan kawalan keselamatan ketat tidak bertahan lama, apabila aktiviti mereka berjaya dihidu pihak berkuasa.Menerusi Ops Catrina, dua lelaki warga tempatan akhirnya dicekup, Ahad lalu bersama dadah bernilai lebih RM333,000 antaranya ketamin, ganja, pil ekstasi dan erimin dipercayai untuk pasaran pusat hiburan di sekitar Kuala Lumpur dan Selangor. Timbalan Ketua Jabatan Siasatan Jenayah Narkotik Polis Kuala Lumpur, Superintendant Mohd Shokri Abdullah berkata, suspek masing-masing berusia 23 dan 64 tahun itu ditahan di sebuah kondominium di Seri Kembangan Selangor."Suspek menjadikan kediaman itu sebagai stor dan tempat memproses cecair dadah. Siasatan mendapati sindiket telah beroperasi sejak sebulan lalu, menurut kenyataan itu.Kedua-dua suspek direman bawah Seksyen 117 Kanun Tatacara Jenayah selama tujuh hari berakhir 9 Januari ini.Kes disiasat bawah Seksyen 39B Akta Dadah Berbahaya 1952 yang membawa hukuman gantung sampai mati jika disabitkan kesalahan.


Diperdaya kenalan medial sosial, peniaga rugi lebih RM100,000

BUKIT BERUANG, 5 Januari- Seorang peniaga berusia 42 tahun mengalami kerugian RM117,759 selepas diperdaya sindiket penipuan melalui penghantaran barang atau "parcel".Ketua Polis Melaka Datuk Abdul Majid Mohd Ali berkata, susulan laporan dibuat lelaki berkenaan pada 16 Disember lalu serta risikan, polis berjaya menahan tiga lelaki dan 10 wanita warga Afrika dalam dua serbuan di Puchong, Selangor pada 30 Disember lalu.  ”Kita syak mereka masuk secara tidak sah sebab bila kita tahan kesemua mereka ini tiada dokumen imigresen, akaun yang digunakan akaun warga tempatan tapi dia punya operator di belakang warga asing Afrika, katanya dalam sidang media di IPK Melaka, di sini. Dalam serbuan itu, polis turut merampas empat buah komputer riba, enam buah telefon bimbit, satu bungkusan pos laju, sehelai t-shirt dan seluar pendek.  Ke semua suspek berusia 35 hingga 40 tahun itu ditahan reman sehingga hari ini dan kes disiasat bawah Seksyen 420 Kanun Keseksaan.Mengulas lanjut, penipuan bermula selepas mangsa berkenalan dengan seorang lelaki dipercayai anggota sindiket melalui laman sosial menggunakan akaun “Davis Us” pada 20 November lalu. Mangsa dijanjikan akan menerima hadiah dan wang tunai sebanyak AS$79,000. Pada 22 November, lelaki itu menerima panggilan telefon menyatakan dari syarikat kurier dan dimaklumkan terdapat bungkusan dari kenalannya iaitu Davis.  Kemudian, mangsa diminta membuat bayaran untuk caj perlepasan kastam serta lain-lain bayaran bagi mendapatkan bungkusan tersebut. Mangsa membuat bayaran melalui enam akaun berbeza bermula 23 November hingga 14 Disember lalu.Selepas bayaran dibuat, mangsa masih tidak menerima barangan yang dijanjikan sebaliknya diminta membuat bayaran tambahan sebelum bertindak membuat laporan polis.


Penganggur berdepan hukuman mati bunuh adik

TANAH MERAH, 5 Januari - Seorang penganggur didakwa di Mahkamah Majistret Tanah Merah hari ini atas pertuduhan membunuh adiknya di sebuah rumah di Jeli, bulan lalu.  Tertuduh warga Thailand, Masofi Masae, 36 tahun, mengangguk faham ketika pertuduhan dibacakan di hadapan Majistret, Mohamad Nasarudin Mohamed.Mengikut pertuduhan, tertuduh membunuh Ma-Udeng Masae, 30 tahun, di sebuah rumah di Kampung Melayu Sungai Rual, Jeli pada 1.30 pagi 29 Disember lalu.  Tertuduh didakwa melakukan kesalahan mengikut Seksyen 302 Kanun Keseksaan, memperuntukkan hukuman mati jika sabit kesalahan.  Pendakwaan dilakukan Timbalan Pendakwa Raya, Nazuha Mohd Nasir manakala tertuduh tidak diwakili peguam.  Timbalan Pendakwaraya Nazuha memohon tertuduh dirujuk ke Hospital Bahagia Ulu Kinta, Perak untuk menjalani pemeriksaan mental.  Mahkamah kemudiannya membenarkan tertuduh dirujuk ke Hospital Bahagia Ulu Kinta dan menetapkan 30 Januari ini untuk tarikh sebutan semula kes.


Terima wang elak penilaian prestasi stesen minyak terjejas, Pengurus Syarikat direman empat hari

KUALA LUMPUR, 5 Januari- Seorang pengurus syarikat direman selama empat hari bagi membantu siasatan kes meminta dan menerima wang melebihi RM500,000.Majistret Amanina Mohamad Anuar membenarkan permohonan reman bermula hari ini sehingga 8 Januari selepas Suruhanjaya Pencegahan Rasuah Malaysia (SPRM) membuat permohonan berkenaan di Mahkamah Majistret Kuala Lumpur, hari ini.Menurut sumber, suspek berusia 43 tahun itu ditahan kira-kira pukul 4 petang semalam di Pejabat SPRM Kuala Lumpur ketika hadir memberi keterangan.Difahamkan, suspek yang bertugas sebagai pengurus di sebuah syarikat cari gali telah meminta dan menerima rasuah daripada pengusaha-pengusaha stesen minyak sekitar Kuala Lumpur sebagai dorongan bagi mengelak penilaian prestasi stesen-stesen minyak pemilik berkenaan terjejas. Sementara itu, Pengarah SPRM Kuala Lumpur, Razaliah Ab. Rahman mengesahkan penahanan tersebut.Kes disiasat mengikut Seksyen 16(a)(A) Akta SPRM 2009.


"Yen" dicekup bersama sejumlah dadah

PENDANG, 5 Januari- Kelicikan seorang lelaki dikenali sebagai “Yen” yang aktif mengedar dadah di sekitar kawasan pedalaman di Pendang, Kedah berakhir selepas dicekup bersama sejumlah dadah.Suspek berusia 30-an itu ditahan oleh sepasukan polis di Kampung Baru Sungai Tiang di sini petang semalam.Ketua Polis Daerah Pendang, DSP Arriz Sham Hamezah berkata, selepas menerima maklumat sepasukan polis melakukan serbuan dan menahan suspek di suatu lokasi di Kampung Baru Sungai Tiang, kira-kira pukul 2.10 petang.  "Hasil pemeriksaan, polis menemui 3 peket plastik lutsinar di dalamnya mengandungi serbuk putih disyaki dadah jenis heroin anggaran berat 90.50 gram", katanya kepada pemberita.Turut ditemukan satu peket plastik lutsinar di dalamnya mengandungi serbuk hablur jernih disyaki dadah jenis syabu anggaran berat 7.92 gram.Kes disiasat bawah Seksyen 39B Akta Dadah Berbahaya 1952 dan Seksyen 39A (1) akta sama.


Pengurus syarikat didakwa sogok jurutera JKR untuk projek naik taraf IKBN Peretak

KUALA LUMPUR, 4 Januari- Seorang pengurus syarikat didakwa memberi suapan RM20,000 kepada seorang jurutera Jabatan Kerja Raya, (JKR) Hulu Selangor.Tertuduh didakwa bertindak sedemikian, sebagai dorongan mendapatkan anggaran harga jabatan dan untuk mendapatkan kerja Menaiktaraf Fasiliti dan Kemudahan Asrama Pelajar di Institut Kemahiran Belia Negara (IKBN) Peretak, Hulu Selangor.Bagaimanapun, tertuduh Amir Ali mengaku tidak bersalah di hadapan Hakim Suzana Hussin.Kesalahan didakwa dilakukan di tempat letak kereta sebuah pasar raya di Jalan Bukit Bintang pada April 2021.Ia merupakan kesalahan bawah Seksyen 17(b) Akta Suruhanjaya Pencegahan Rasuah Malaysia (SPRM) dan boleh dihukum bawah seksyen 24(1) akta sama.Seksyen itu memperuntukkan hukuman penjara tidak lebih 20 tahun dan denda tidak kurang daripada lima kali ganda jumlah suapan atau RM10,000 mengikut mana-mana yang lebih tinggi.


Penguasa kanan SPRM didakwa pecah amanah RM30 juta

KUALA LUMPUR, 4 Januari - Seorang Penguasa Kanan Suruhanjaya Pencegahan Rasuah Malaysia (SPRM) didakwa di Mahkamah Seksyen di sini atas tuduhan pecah amanah wang hampir RM30 juta.Bagaimanapun, tertuduh Shahrum Nizam Baharuddin mengaku tidak bersalah di hadapan Hakim Suzana Hussin.Berdasarkan kertas pertuduhan, Shahrum didakwa melakukan kesalahan itu di Ibu Pejabat SPRM, Putrajaya antara 17 Disember 2018 dan 9 April 2019.Pendakwaan dibuat mengikut Seksyen 409 Kanun Keseksaan, boleh dihukum penjara maksimum 20 tahun, sebat dan denda.Mahkamah tidak membenarkan tertuduh diikat jamin dan menetapkan 18 Februari ini untuk sebutan semula kes.Sebelum ini, SPRM ada mengesahkan penahanan tiga pegawainya bagi membantu siasatan dakwaan salah guna kuasa dan penyelewengan dalam urusan kes bekas Ketua Pengarah Organisasi Perisikan Luar Malaysia (MEIO) Datuk Hasanah Abdul Hamid.Namun pada 12 April tahun lalu, Mahkamah Tinggi telah melepas tanpa membebaskan Hasanah daripada pertuduhan melakukan pecah amanah US$12.1 juta atau bersamaan RM50.4 juta milik kerajaan Malaysia.


Kadar indeks jenayah di Kedah menurun pada tahun 2021

LANGKAWI, 3 Januari - Kadar indeks jenayah di Kedah sepanjang tahun lalu menurun.Sebanyak 3,822 kes dilaporkan berbanding 4,133 kes bagi tahun 2020.Ketua Polis Kedah, Datuk Kamarul Zaman Mamat berkata, Penurunan sehingga 311 kes itu bersamaan 7.52% merangkumi jenayah bermotifkan kekerasan dan jenayah harta benda.  Tahun lalu juga menyaksikan peningkatan 7,465 tangkapan dilakukan menerusi pelbagai jenis kesalahan.


Polis sahkan identiti mayat di Sungai Belat

KUANTAN, 31 Disember - Polis telah mengenal pasti identiti mayat seorang lelaki yang ditemukan di Sungai Belat di Sri Damai di sini semalam.Ketua Polis Daerah Kuantan ACP Wan Mohd Zahari Wan Busu ketika dihubungi berkata identiti Mohd Firdaus Supiardi, 26, dikenal pasti menerusi pengecaman oleh kedua ibu bapa lelaki itu, dan mayat berkenaan telah dituntut selepas bedah siasat di Hospital Tengku Ampuan Afzan (HTAA) selesai hari ini.Arwah Mohd Firdaus sebelum ini dilaporkan hilang pada 18 Dis lepas apabila dihanyutkan arus deras setelah beliau dikatakan terjun dari jambatan di Kampung Sri Damai di sini pada pukul 12.30 tengah hari, 18 Dis lepas, iaitu semasa banjir mula melandar Kuantan.Semalam bomba mengesahkan penemuan mayat seorang lelaki dewasa tersangkut di dahan pokok pada 8.10 malam di sungai itu kira-kira tiga kilometer dari jambatan berkenaan, hasil maklumat orang awam.Operasi mencari Mohd Firdaus, yang dikatakan mengalami sakit mental itu sebelum ini ditangguhkan pada 24 Dis selepas tiada perkembangan. - BERNAMA


Warga emas termasuk dua OKU nyaris maut dalam kebakaran di George Town, pagi tadi

GEORGE TOWN, 31 Disember - 6 warga emas termasuk 2 orang kurang upaya (OKU) nyaris maut dalam kejadian kebakaran di kediaman mereka dekat Lebuh Presgrave, George Town, awal hari ini.  Kejadian 2 pagi itu berlaku ketika semua mangsa berusia lingkungan 60 tahun, sedang tidur di bahagian bawah kediaman 2 tingkat tersebut.  Pegawai Operasi Balai Bomba Lebuh Pantai, Mohamad Yahaya Murad berkata, seramai tujuh anggota termasuk pegawai dari Balai Bomba dan Penyelamat Lebuh Pantai dikerah ke lokasi kejadian dengan bantuan anggota Jalan Perak.  "Apabila pasukan bomba sampai di tempat kejadian, didapati asap berkepul-kepul dan anggota berjaya másuk ke dalam serta mengeluarkan mangsa seramai 6 orang iaitu warga emas, 4 orang dan OKU 2 orang. Bagaimanapun, kesemua mangsa tidak mengalami sebarang kecederaan" kata Mohamad Yahaya  Kebakaran tersebut mengakibatkan kemusnahan sebanyak 30 peratus perkakasan rumah di bahagian dapur.  Jelasnya, siasatan awal mendapati kebakaran berpunca daripada kotak elektrik. Namun siasatan lanjut sedang dijalankan.  Difahamkan, pihaknya menerima panggilan kecemasan berhubung kejadian itu pada pukul 2.14 pagi.  Api berjaya dikawal pada pukul 2.45 pagi dan operasi ditamatkan pada 3.35 pagi.


Kes buli pelajar di Muar, kertas siasatan dirujuk ke Bukit Aman

JOHOR BAHRU, 31 Disember- Lima pelajar sekolah menengah, sebelum ini direman bagi membantu siasatan kes buli sehingga menyebabkan seorang pelajar cedera dalam kejadian di sebuah sekolah menengah berasrama pada pertengahan bulan ini, merupakan wakil pelajar yang dilantik oleh warden asrama. Ketua Polis Daerah Muar, Asisten Komisoner Zaharudin Rasip berkata, kertas siasatan telah dirujuk ke Ibu Pejabat Polis Kontinjen Johor dan kemudian akan dirujuk kepada Penasihat Bahagian Siasatan dan Perundangan Bukit Aman. "Status pelajar itu kita tak boleh sahkan sebab sekarang ini tempoh pelajar-pelajar bercuti, belum pasti perkembangan sama ada tindakan disiplin atau sebagainya, kita kena lihat", jelasnya Zaharudin ringkas selepas menghadiri Program Cycle PERKEP di IPD Johor, di sini.Pada 16 Disember lalu, lima pelajar berusia 16 tahun itu diarah menjalani reman sehingga Sabtu bagi membantu siasatan kes buli seorang pelajar berumur 14 tahun terpaksa menerima rawatan di hospital.Siasatan awal polis mendapati mangsa dibuli kumpulan senior berkenaan pada 9 Disember lalu di sebuah sekolah menengah berasrama di Muar.


Banjir di Klang Utara, Polis terima 7 laporan kes kecuriaan

KLANG, 30 Disember - Polis menerima tujuh laporan kes kecurian barangan milik penduduk terjejas banjir sepanjang musibah bermula 18 Disember lalu, melibatkan kawasan Klang Utara.Ketua Polis Daerah Klang Utara, Asisten Komisioner S.Vijaya Rao berkata kesemua laporan itu masih dalam siasatan pihaknya."Pihak polis akan terus melakukan pemantauan dari semasa ke semasa dan saya amat alu-alukan sebarang maklumat, bantu pihak polis", katanya pada program gotong-royong memasak kepada warga Ibu Pejabat Polis Daerah (IPD) Klang Utara yang terjejas banjir baru-baru ini.Beliau turut menasihatkan orang ramai, agar sentiasa menjaga harta benda masing-masing dan terus melaporkan kepada pihak polis sekiranya mempunyai maklumat berkaitan aktiviti yang mencurigakan.Sebanyak 8,622 laporan polis berkaitan banjir diterima buat masa ini.Berkaitan situasi banjir di Klang Utara, keadaan telah pulih dan kesemua pusat pemindahan sementara telah ditutup sepenuhnya.Pada program tersebut seramai 97 pegawai dan anggota yang terjejas banjir menerima sumbangan makanan yang dimasak secara gotong-royong oleh 15 anggota polis dari IPD Klang Utara.


Polis keluar waran tangkap terhadap "kingpin" berasal dari utara Semananjung

KUALA LUMPUR, 30 Disember - Polis telah mengeluarkan waran tangkap terhadap seorang raja dadah atau "kingpin" dan berusaha mengesan individu berasal dari utara Semenanjung itu.Menurut Timbalan Ketua Polis Negara Datuk Razarudin Husain, PDRM juga sedang bekerjasama dengan polis antarabangsa (Interpol) setelah lelaki terbabit meninggalkan Malaysia hampir setahun lepas.“Kebanyakan "kingpin" dadah menjadikan Malaysia sebagai negara transit sebelum mengedarkan dadah di pasaran antarabangsa,” katanya dalam sidang media khas di Kompleks Narkotik Pusat Latihan Polis Kuala Lumpur hari ini.Tambahnya, individu terbabit turut mempunyai perniagaan antaranya perkapalan, perhotelan, pelancongan dan pengangkutan selain dipercayai terlibat dengan ‘black economy’ serta pengubahan wang haram.


RM1 bilion nilai dadah dirampas sejak Januari - November, 804 penjawat awam terlibat

KUALA LUMPUR, 30 Disember - Sejak awal Januari sehingga bulan lalu hampir RM1 bilion nilai dadah berjaya di rampas Polis Diraja Malaysia (PDRM) di seluruh negara.Timbalan Ketua Polis Negara, Datuk Razarudin Husain berkata nilai rampasan itu meningkat lebih sekali ganda daripada RM403.45 juta dicatatkan pada tahun lalu."Jumlah rampasan tahun ini meningkat lebih 27,000 kilogram berbanding lebih 13,000 kilogram pada tahun lalu manakala jumlah tangkapan pula catat penurunan berbanding tahun lalu", katanya dalam sidang media khas di Kompleks Narkotik Pusat Latihan Polis Kuala Lumpur.Menurut Razarudin, walaupun jumlah tangkapan berkurangan pada tahun ini, namun kes-kes tersebut melibatkan nilai dadah yang besar. "Johor dan Pulau Pinang mencatatkan jumlah dan nilai rampasan terbesar tahun ini", katanya.Dalam perkembangan sama, polis turut menumpaskan 279 sindiket dadah dan menahan lebih 1,000 individu termasuk 'kingpin' dadah sejak awal Januari sehingga bulan lalu selain menyita harta dan beku akaun bank bernilai lebih RM150 juta juga bagi tempoh sama.Sementara itu, seramai 804 penjawat awam dilaporkan terlibat dalam penyalahgunaan dadah sepanjang tahun ini menjadikan jumlah keseluruhan sejak 2016 adalah seramai 6,671 orang."Bagaimanapun, jumlah itu masih rendah dan terkawal jika diambil kira daripada jumlah keseluruhan 1.6 juta kakitangan awam di negara ini", tambah Razarudin.Mereka yang terlibat terdiri daripada pelbagai anggota serta jabatan dan ada antaranya didakwa bawah Akta Dadah Berbahaya Seksyen 39B.


'Long Tiger' direman 4 hari bermula hari ini

JOHOR BAHRU, 29 Disember - 'Long Tiger', lelaki etnik Rohingya yang ditahan semula semalam setelah melarikan diri dari lokap Mahkamah Majistret Tangkak, Johor baru-baru ini, direman 4 hari bermula hari ini sehingga 1 Januari oleh Mahkamah Majistret Tangkak. Turut direman tiga individu dipercayai rakan lelaki berkenaan. Perintah reman terhadap Abdul Hamim Ab Hamid, 32 dan tiga lelaki masing-masing berusia 36, 38 dan 46 tahun itu dikeluarkan oleh Majistret Analia Kamaruddin.Penahanan Abdul Hamim yang ditahan di Kedah semalam, bagi membantu siasatan di bawah Seksyen 223/224 Kanun Keseksaan manakala tiga lagi individu itu disiasat mengikut Seksyen 216 Kanun sama kerana menyembunyikan tahanan.Semalam, Ketua Polis Negara Tan Sri Acryl Sani Abdullah Sani berkata Abdul Hamim ditahan semula kira-kira pukul 3 petang, di Kedah. Abdul Hamim melarikan diri dari lokap mahkamah itu pada 15 Disember lepas dipercayai meloloskan diri melalui pintu utama mahkamah pada pukul 11.55 pagi sebelum perbicaraan kes di bawah Seksyen 388 Kanun Keseksaan bermula.Selain Seksyen 388 Kanun Keseksaan kerana pemerasan, dia juga masih berdepan dua perbicaraan bagi pertuduhan dibawah Seksyen 376 Kanun Keseksaan kerana merogol serta Seksyen 506 kanun sama kerana mengugut dan mengurung bekas pekerjanya. - BERNAMA


Ketua konco 'Adik Mat' maut ditembak - Polis Kelantan

KOTA BHARU, 28 Disember - Dua penjenayah yang mendalangi kegiatan samun bersenjata dan pengedaran dadah ditembak mati dalam kejadian berbalas tembakan dengan polis dalam kebun getah di Kampung Batu Papan Gua Musang, pagi semalam.  Dalam kejadian 11:30 pagi itu, suspek berusia 29 dan 36 tahun itu mati di tempat kejadian.  Menurut Ketua Polis Kelantan, Datuk Shafien Mamat, serbuan dilakukan sepasukan pegawai dan anggota Cawangan D9 Polis Kontinjen Kelantan.  Jelasnya, sebaik tiba dalam kebun getah berkenaan, pasukan polis melihat seorang lelaki berada di tangga sebuah pondok dua tingkat dalam keadaan mencurigakan.  Menyedari kehadiran polis, suspek bertindak melarikan diri dan pada masa sama seorang lagi suspek dari tingkat atas pondok berkenaan terjun dan melarikan diri bersama sebuah beg hitam.  Ketika melarikan diri, kedua-dua suspek melepaskan tembakan ke arah pasukan polis. Lantaran itu, berlaku insiden berbalas tembakan dan menyebabkan kedua-dua suspek ditembak. Lelaki pertama berumur 29 tahun dan yang kedua berumur 36 tahunKedua-dua suspek dikehendaki polis berkait kejadian samun bersenjata, ugutan jenayah dan kegiatan pengedaran dadah sejak 2018.Ketua kumpulan sindiket berkenaan adalah suspek yang berusia 29 tahun, mempunyai 12 rekod jenayah lampau termasuk kes dadah. Manakala suspek kedua anggota kumpulan berusia 36 tahun mempunyai empat rekod jenayah."Dengan tumpasnya kumpulan "Adik Mat' pihak polis percaya dapat menyelesaikan lapan kes jenayah samun di Gua Musang", kata Shafien pada sidang media di sini, hari ini. Hasil pemeriksaan polis merampas dua pucuk pistol, 45 biji peluru hidup pelbagai saiz, tiga kelongsong peluru saiz 9 milimeter dan seribu 200 biji pil yaba.  Siasatan awal mendapati dua suspek yang ditembak mati adalah ketua dan ahli kumpulan yang dikenali sebagai kumpulan 'Adik Mat'.  Berdasarkan laporan polis dibuat mangsa sebelum ini, modus operandi suspek adalah melakukan samun dan mengugut untuk menembak mangsa sekiranya membuat laporan polis.  Kes disiasat mengikut Seksyen 307 Kanun Keseksaan, Seksyen 8 Akta Senjata Api Penalti Lebih Berat dan Seksyen 8(A) Akta Senjata Api 1960.


Penggunaan Bahasa Mandarin dan Tamil di sekolah vernakular tidak bercanggah perlembagaan

KUALA LUMPUR, 29 Disember - Mahkamah Tinggi hari ini memutuskan penggunaan Bahasa Mandarin dan Tamil sebagai bahasa pengantar di sekolah vernakular tidak bercanggah dengan perlembagaan negara.Hakim Datuk Mohd Nazlan Mohd Ghazali berkata terdapat lebih 1,800 sekolah vernakular di seluruh negara dengan kira-kira 500,000 ribu pelajar terdiri daripada kaum berbeza."Penggunaan dua bahasa tersebut sebagai bahasa pengantar pengajaran di sekolah menepati Perlembagaan dan dilindungi bawah pengecualian dalam Perkara 152(1)(a) dan (b) Perlembagaan Persekutuan," katanya.Nazlan membuat keputusan itu selepas menolak saman oleh Gabungan Pelajar Melayu Semenanjung (GPMS), Majlis Pembangunan Pendidikan Islam Malaysia (MAPPIM) dan Gabungan Persatuan Penulis Nasional (GAPENA) pada Disember 2019."Plaintif tidak berjaya menunjukkan terdapat pelanggaran jelas terhadap prinsip perlembagaan melalui penggunaan bahasa berkenaan di sekolah vernakular", jelasnya.


Proses ketum: Polis Johor cekup 4 individu 8 penjawat awam ditahan bantu siasatan

JOHOR BAHRU, 27 Disember - Polis menahan tiga lelaki dan seorang wanita berumur 19 hingga 36 tahun disyaki terlibat dalam sindiket memproses air ketum.Turut ditahan 8 penjawat awam untuk membantu siasatan, disyaki bersekongkol dengan ketua sindiket.Ketua Polis Johor, Datuk Ayob Khan Mydin Pitchay berkata empat individu itu ditahan pada 22 Disember lalu, susulan tangkapan seorang pemandu lori, lelaki berumur 42 tahun yang dipercayai baru selesai menghantar bekalan ketum seberat 700 kilogram dari utara ke selatan, di Kluang, sehari sebelum itu. "Sindiket bergiat aktif sejak 2017 dengan memproses ketum di sebuah kilang yang disewa di Kempas dengan keuntungan sehingga RM200,000 sebulan.  Saringan mendapati tiga daripada suspek, positif methamphetamine, manakala tiga suspek mempunyai rekod jenayah dadah," katanya. Tambah Ayob Khan, siasatan susulan membawa kepada penahanan lapan penjawat awam di Johor Bahru dan Kulai, semalam kerana disyaki terlibat dengan sindiket sama."Kita akan siasat juga sama ada mereka bersekongkol dengan ketua sindiket atau tidak," tambah Ayob Khan lagi.Kes disiasat mengikut Seksyen 30 (3) Akta Racun 1952.  Kegiatan sindiket ketum dikesan semakin berleluasa sejak kebelakangan ini, ekoran harga pasaran ketum yang tinggi ditambah permintaan yang turut meningkat.  Harga semasa daun ketum boleh mencecah sehingga RM80 sekilogram, manakala sebotol air ketum, boleh dijual sehingga RM25


60 Individu dikompaun, langgar SOP PKP

SKUDAI, 27 Disember - Akibat melanggar SOP PKP, di Skudai, Johor Bahru, Johor, 60 individu dikompaun RM1,000 setiap seorang.

Kesemua mereka berusia 19 tahun hingga 64 tahun itu, ditahan ketika sedang leka berhibur di sebuah pusat hiburan.

Ketua Polis Daerah Johor Bahru Utara, ACP Rupiah Wahid mengesahkan penahanan kesemua individu berkenaan.

Pengurus premis juga gagal mengemukakan lesen hiburan, selain turut dikenakan kompaun, bersama tiga lagi pekerja. Turut dirampas, semua perkasas elektronik.

Kes disiasat mengikut Seksyen enam (dua) Enakmen Hiburan dan Tempat-tempat Hiburan Johor.  Manakala tindakan kompaun diambil mengikut Peraturan 17 (satu) Perintah Pencegahan dan Pengawalan Penyakit Berjangkit 2021.


17,592 majikan gagal patuhi  Akta 446

PARLIMEN, 22 Disember - Sehingga 30 November lalu, sejumlah 17,592 majikan dikesan masih tidak mematuhi Akta Standard Minimum Perumahan, Penginapan dan Kemudahan Pekerja 1990 (Akta 446) untuk menyediakan penginapan mengikut spesifikasi ditetapkan. Menurut Timbalan Menteri Sumber Manusia, Datuk Awang Hashim, sebanyak 1,169 kertas siasatan dibuka dengan sejumlah 817 kompaun dikeluarkan dan 134 pendakwaan telah dibuat. "Sehingga 30 November 2021 sebanyak 37,662 majikan telah diperiksa yang melibatkan 152,652 tempat penginapan yang didiami oleh 1,030,426 pekerja. Daripada jumlah tersebut 957,316 adalah pekerja asing dan 73,110 pekerja tempatan. Susulan pemeriksaan tersebut, sebanyak 20,070 (53.29%) majikan mematuhi Akta 446 dan 17,592 (46.71%) dikesan tidak mematuhi akta ini."Datuk Awang menjawab pertanyaan Khairil Nizam Khirudin di Dewan Negara.


Hentak cermin kereta, polis buru tiga lelaki

KOTA BAHRU, 21 Disember - Polis Kelantan memburu tiga lelaki bermotosikal yang bertindak menghentak cermin kereta seorang pengguna jalan raya di Jalan Lundang, Kota Bharu, Kelantan semalam.  Kejadian berlaku ketika mangsa iaitu seorang peniaga berusia 31 tahun memandu kereta di lokasi tersebut pada pukul 11 pagi.  "Kejadian dipercayai berpunca apabila suspek yang tidak berpuas hati kerana kereta dikatakan hampir terhimpit motosikal yang dinaiki mereka, jelas Ketua Polis Kelantan Datuk Shafien Mamat selepas menyempurnakan Majlis Tamat Latihan Dan Penyampaian Sijil Pelantikan Pegawai KOR SUKSIS Universiti Malaysia Kelantan Tahun 2021 di Bachok.  Ketika kejadian, mangsa bersama isteri dan seorang anak perempuan berusia empat tahun dalam perjalanan untuk pergi berniaga.  Tambahnya, "tiga lelaki tidak dikenali yang menaiki dua motosikal mengekori kereta mangsa dan ketika berhenti di persimpangan lampu isyarat, suspek-suspek bertindak memukul cermin bahagian kiri belakang kereta mangsa dengan menggunakan topi keledar.

Mangsa kemudian membuat laporan polis berikutan bimbangkan keselamatan diri dan keluarganya.  "Pihak polis telah mengenal pasti pemilik kenderaan yang terlibat cuma semalam mereka tak ada di alamat yang didaftarkan, pagi ini kami masih memburu ataupun dalam bahasa mudah masih mengesan mereka yang terlibat".  Kes disiasat mengikut Seksyen 506 Kanun Keseksaan kerana melakukan ugutan jenayah dan dan Seksyen 279 Kanun Keseksaan kerana memandu atau menunggang dengan cuai.  Rakaman video kejadian tersebut turut tular di laman sosial.


Rasuah: Bekas ketua unit kereta terpakai dipenjara dan denda RM148,200

KUALA LUMPUR, 28 Disember - Seorang bekas ketua unit kereta terpakai sebuah syarikat automotif tempatan, dikenakan hukuman penjara tujuh hari dan denda RM148,200 oleh Mahkamah Sesyen selepas didapati bersalah atas 12 pertuduhan menerima rasuah bernilai RM21,940 berkaitan urusan penjualan kereta.Hakim Azura Alwi mengenakan hukuman itu ke atas tertuduh; Cheah Kuang Meng, 39 tahun selepas tertuduh mengaku bersalah atas kesemua pertuduhan.Mahkamah turut memerintahkan hukuman penjara berjalan serentak dan penjara 53 bulan sekiranya tertuduh gagal membayar jumlah denda tersebut.Tertuduh kemudian membayar jumlah denda berkenaan.Berdasarkan pertuduhan pertama hingga kesembilan, tertuduh sebagai ketua unit kereta terpakai didakwa telah menerima rasuah lebih RM10,000 yang dimasukkan ke akaun bank miliknya, daripada beberapa individu sebagai balasan untuk memastikan 10 buah kenderaan dijual kepada empat buah syarikat automotif lain.Bagi pertuduhan ke-10, tertuduh didakwa secara rasuah menerima suapan deposit tunai RM5,500 daripada sebuah syarikat automotif ke dalam akaun miliknya sebagai upah memilih syarikat berkenaan bagi membeli 11 buah kenderaan.Manakala, bagi pertuduhan ke-11 dan ke-12, tertuduh didakwa secara rasuah menerima suapan RM6,000 sebagai upah untuk memastikan serta mengekalkan sebuah syarikat pembangunan perisian sebagai pembekal modul sistem utama.Kesemua kesalahan itu dilakukan di Maybank Cawangan Bukit Bintang, Jalan Sultan Ismail antara 16 Julai 2019 sehingga 22 Julai 2021.Tertuduh didakwa mengikut Seksyen 16(a)(a) Akta Suruhanjaya Pencegahan Rasuah Malaysia (ASPRM) 2009 dan boleh dihukum bawah Seksyen 24(1) akta sama.Seksyen itu memperuntukkan hukuman penjara maksimum 20 tahun dan denda tidak kurang daripada lima kali ganda nilai suapan atau RM10,000 atau mana-mana yang lebih tinggi.Terdahulu, peguam Datuk Mohamad Hanafiah Zakaria memohon mahkamah mengenakan hukuman ringan terhadap tertuduh, mengambil kira pengakuan salah tertuduh pada peringkat prosiding pertama pertuduhan yang dianggap menjimatkan masa mahkamah.Bagaimanapun, Timbalan Pendakwa Raya Wan Shaharuddin Wan Ladin yang mewakili pendakwaan, memohon mahkamah mengenakan hukuman pejara lebih daripada tempoh seminggu kerana tertuduh telah melakukan kesalahan yang bertentangan dengan polisi kerjanya.


Polis Melaka tumpaskan sindiket pemerdagangan bayi

MELAKA TENGAH, 20 Disember - Menggunakan media sosial untuk mencari pelanggan bagi menjual bayi dan kanak-kanak, itu modus operandi sindiket pemerdagangan manusia di Melaka yang dikesan melakukan jenayah itu sejak lebih setahun lalu.  Bagaimanapun, kegiatan itu berjaya ditumpaskan dalam serbuan berasingan yang dilakukan Polis Melaka di sekitar Melaka Tengah awal Disember lalu melalui Op Pintas Nana.  Ketua Polis Melaka, Datuk Abdul Majid Mohd Ali berkata, seramai 16 suspek berusia 25 tahun hingga 58 tahun termasuk sepasang suami isteri ditahan.  Bagaimanapun, polis masih mengesan seorang bidan berusia 27 tahun yang disyaki turut terlibat dalam sindiket itu.  “kita dapati bahawa modus operandi yang digunakan oleh sindeket ini, gunakan instagram bernama anak angkat syurga. Sindiket akan menghubungi keluarga-keluarga tidak mempunyai anak untuk mendapat anak angkat."

"Mengenal pasti wanita-wanita mengandung anak luar nikah dan dijanjikan untuk menanggung segala kos bersalin, bila bersetuju mereka akan dibawa duduk di homestay melaka serta dijaga sehingga bersalin." kata Datuk Abdul Majid Mohd Ali, Ketua Polis Melaka.  Tambah Datuk Abdul Majid, ketika serbuan, pihaknya berjaya menyelamatkan tiga bayi berusia 3 hingga 7 bulan dan seorang kanak-kanak berusia 5 tahun daripada menjadi mangsa sindiket.  Berdasarkan maklumat mangsa dijual pada harga antara RM11,000 hingga RM12,000.


Bekas pegawai bank didakwa, terima RM3.6 juta atas 15 pertuduhan ubah wang haram

BUTTERWORTH, 14 Disember - Seorang bekas pegawai bank mengaku tidak bersalah atas 15 pertuduhan berkaitan penggubahan wang haram dan menipu, membabitkan nilai RM3.6 juta.

Tertuduh, R. Ganeson berusia 35 tahun, minta dibicarakan selepas pertuduhan dibacakan dihadapan Hakim Noor Aini Yusof.

Tertuduh didakwa menerima wang tunai keseluruhan berjumlah RM3.4 Juta daripada 12 individu.

Ia hasil daripada aktiviti haram ketika berkhidmat sebagai pegawai penasihat kewangan bank, menerusi 14 pertuduhan.

Dia didakwa melakukan semua kesalahan itu di Malayan Banking Berhad Cawangan Taman Inderawasih Perai, bermula 2017 hingga 2019.

Tertuduh didakwa melakukan kesalahan mengikut Akta Pencegahan Pengubahan Wang Haram, Pencegahan Pembiayaan Keganasan Dan Hasil Daripada Aktiviti Haram 2001.


Pengubahan wang haram RM3.41 juta, bekas pegawai bank berdepan hukuman penjara 15 tahun

BUTTERWORTH, 14 Disember - Di Pulau Pinang, seorang bekas pegawai bank dihadapkan ke Mahkamah Sesyen Butterworth, atas 14 tuduhan pengubahan wang haram berjumlah RM3.41 juta.

Tertuduh, R. Ganesan, bagaimanapun mengaku tidak bersalah terhadap kes yang berlaku antara 2017 hingga 2019 itu.

Mengikut kertas pertuduhan, semua kesalahan didakwa dilakukan di Taman Inderawasih Perai, antara 22 Ogos 2017 hingga 7 Oktober 2019.

Ekoran itu, Ganesan didakwa melakukan kesalahan di bawah Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram 2001.Ganesan turut menghadapi satu pertuduhan menipu, dengan memperdayakan seorang wanita untuk menyerahkan wang berjumlah RM240,000 bagi tujuan pelaburan.

Dia didakwa mengikut Seksyen 420 Kanun Keseksaan.

Hakim Noor Aini Yusof membenarkan tertuduh diikat jamin RM10,000 bagi setiap pertuduhan.


Kes tikam, polis berjaya tahan suspek

KLANG, 11 Disember - Polis berjaya menahan dua lelaki kurang empat jam selepas disyaki membunuh seorang kontraktor di Kampung Idaman, Klang, semalam.

Ketua Polis Daerah Klang Selatan, ACP Cha Hoong Fong berkata, kedua-dua suspek berusia 33 tahun ditahan di sekitar Klang dan Shah Alam.

Beliau memaklumkan, dalam kejadian kira-kira pukul 12.30 tengah hari itu, mangsa seorang lelaki berusia 69 tahun ditikam di hadapan rumahnya ketika hendak menunaikan solat Jumaat dan disahkan meninggal dunia di lokasi kejadian.

Berdasarkan siasatan awal, kedua-dua suspek masing-masing seorang penganggur dan bekerja sendiri disyaki mengenali mangsa.

Polis turut menemukan senjata dipercayai digunakan untuk menikam warga emas berkenaan dan siasatan lanjut sedang dijalankan bagi mengenal pasti motif kejadian.

Ujar beliau lagi, suspek utama kes memiliki satu rekod jenayah lampau dan dua rekod dadah.

Kedua-duanya akan dibawa ke Mahkamah Majistret Klang esok untuk permohonan reman.


Buli secara kekerasan, polis tahan empat pelajar

KUALA KANGSAR, 11 Disember - Polis menahan empat pelajar Maktab Rendah Sains Mara (MRSM) Sultan Azlan Shah, Kuala Kangsar, semalam susulan video buli secara kekerasan yang tular di media sosial.

Ketua Polis Perak, Datuk Mior Faridalathrash Wahid berkata, kesemua pelajar berusia 13 tahun ditahan selepas memberi keterangan di Ibu Pejabat Daerah (IPD) Kuala Kangsar antara jam 6.00 petang hingga 7.00 malam.

Siasatan awal polis mendapati kejadian berlaku antara jam 1.00 hingga 2.00 pagi pada 9 Disember membabitkan mangsa dengan tujuh suspek yang lain.

Tambahnya, polis turut memanggil pemilik akaun media sosial yang merakam video berkenaan bagi membantu siasatan.

Kes disiasat mengikut Seksyen 147 Kanun Keseksaan dan Seksyen 233 Akta Komunikasi dan Multimedia 1998.


Ceroboh Sabah, MINDEF nafi laporan, tahap keselamatan dipertingkatkan

KUALA LUMPUR, 10 Disember - Kementerian Pertahanan menyanggah laporan media antarabangsa kononnya penceroboh dari selatan Filipina merancang mahu menggempur Sabah.

Ini kerana tiada sebarang petunjuk atau bukti kukuh yang menjurus kepada perkara itu.

Bagaimanapun, sebagai langkah berjaga-jaga, tindakan segera tetap diambil bagi meningkatkan kesiapsiagaan keselamatan ke tahap tertinggi.

Menurut Menteri Kanan Pertahanan, Datuk Seri Hishamuddin Tun Hussein, rakyat Sabah diminta tidak bimbang dengan laporan terbabit.

Ini kerana, selain polis dan ESSCOM, Bahagian Staf Perisikan Pertahanan ATM sentiasa memantau perkembangan dan menilai indikator-indikator yang boleh menjejaskan keselamatan.

Beliau bercakap dalam Sidang Media Khas Pasca Aspirasi Keluarga Malaysia 100 Hari di Wisma Perwira, Kuala Lumpur.

Media antarabangsa dalam laporannya sebelum ini mendakwa kumpulan yang pernah menceroboh Sabah pada 2013 mahu mengulangi insiden serupa.


Polis siasat kesahihan video tular kes buli

KAMPAR, 10 Disember - Ketua Polis Daerah Kuala Kangsar diarah menjalankan siasatan lanjut mengenai kesahihan video tular didakwa kes buli di sebuah sekolah di Perak.

Sementara itu, Menteri Kanan Pendidikan, Datuk Dr Radzi Jidin dalam ciapan di Twitter berkata siasatan awal mendapati ia tidak melibatkan institusi di bawah kementeriannya.  Namun KPM telah berhubung dengan pihak terlibat dan dimaklumkan tindakan susulan telah diambil.


Dua bot tunda ditahan, beroperasi tanpa kebenaran - MARITIM

KOTA TINGGI, 9 Disember - Dua bot tunda ditahan Agensi Penguatkuasaan MARITIM Malaysia (MARITIM) Johor di kedudukan 0.7 batu nautika tenggara Tanjung Langsat, Kota Tinggi, enam petang semalam. Kedua-dua bot berdaftar dari Batam itu disyaki menjalankan operasi tanpa kebenaran

Ia dikendalikan 13 kru warga Indonesia berumur 25 hingga 47 tahun, dan kesemua ditahan ketika sedang menunda kapal tangki.

Pengarah MARITIM Negeri, Laksamana Pertama MARITIM Nurul Hizam Zakaria memaklumkan, pemeriksaan mendapati nakhoda kedua-dua bot terbabit tidak memaklumkan ketibaan mereka.

Selain itu kapal itu juga tidak mempunyai kebenaran menunda daripada Pengarah Laut Malaysia. Kes disiasat mengikut Seksyen 491B (1) (L) Ordinan Perkapalan Saudagar 1952.


Kes SRC, prosiding bermula Julai 2018

KUALA LUMPUR, 8 Disember - Kronologi kes SRC International Sdn Bhd, melibatkan Datuk Seri Najib Tun Razak.

Pada 4 Julai 2018, Datuk Seri Najib didakwa di Mahkamah Sesyen dengan tiga tuduhan pecah amanah dan satu tuduhan salah guna kuasa membabitkan dana RM42 juta milik SRC International Sdn Bhd.8 Ogos 2018, bekas Perdana Menteri itu sekali lagi didakwa dengan tiga tuduhan pengubahan wang haram membabitkan jumlah sama.Tiga hari kemudian, Hakim Mahkamah Tinggi menetapkan 33 hari tempoh bicara bagi tujuh tuduhan terbabit bermula 12 Februari 2019.Pada 13 Disember 2018, Mahkamah Tinggi menolak permohonan Ahli Parlimen Pekan itu mendapatkan perintah larangan supaya media dan orang awam tidak membicarakan mengenai merit kesnya.Pada 11 Februari 2019, Mahkamah Rayuan membenarkan Datuk Seri Najib menangguhkan perbicaraan kes.21 Mac 2019, tiga daripada empat rayuan untuk membenar penangguhan perbicaraan ditolah Mahkamah Rayuan.Seminggu kemudian, Mahkamah Persekutuan mengenepikan keputusan Mahkamah Rayuan yang membenarkan Datuk Seri Najib menangguhkan perbicaraan.Mahkamah Tinggi menetapkan perbicaraan kes pada 3 April berlangsung 58 hari.Pada 11 November 2019, Datuk Seri Najib diarah membela diri.Prosiding berlangsung selama 33 hari dengan 18 saksi pembelaan dipanggil.Datuk Seri Najib dijatuhkan hukuman penjara 12 tahun dan denda RM210 juta oleh Mahkamah Tinggi pada 28 Julai 2020 melibatkan tuduhan berkaitan dana SRC.Tiga hari kemudian, beliau memfailkan notis rayuan keputusan Mahkamah Tinggi.


Kesan kesalahan babitkan kenderaan berat, JPJ sentiasa ubah strategi penguatkuasaan

KUANTAN, 8 Disember - Jabatan Pengangkutan Jalan (JPJ) akan sentiasa mengubah strategi penguatkuasaan Ops Gempur Lebih Muatan bagi mengesan kesalahan membabitkan kenderaan berat seperti lori.

Ini kerana sebilangannya bertindak mengelak daripada laluan sekatan jalan raya yang dilakukan pihak berkuasa dan membuat perjalanan pada sebelah malam.

Menurut Pengarah Bahagian Penguatkuasa JPJ, Datuk Lokman Jamaan, pelbagai usaha dibuat bagi mengesan tindakan pemandu lori yang masih melanggar peraturan.

Beliau ditemui selepas Ops Gempur Lebih Muatan di hentian rehat dan rawat (RnR) Gambang Hala Barat, Kuantan. Operasi dua hari itu menyaksikan 376 kenderaan diperiksa dengan 82 buah kenderaan diambil tindakan, 25 buah kenderaan membuat kesalahan lebih muatan, 74 buah dikeluarkan notis dan 36 saman dikeluarkan.  Semakan statistik kesalahan lebih muatan di lebuh raya pada 2020 mendapati sebanyak 791 kesalahan dicatatkan.  Manakala sehingga November lalu, sebanyak 1,541 kesalahan lebih muatan direkodkan.  Tindakan boleh dikenakan di bawah Akta Pengangkutan Awam Darat (APAD) 2010 atau Akta Pengangkutan Jalan (APJ) 1987.  Jika sabit kesalahan boleh didenda tidak kurang RM1,000 dan tidak melebihi RM500,000 atau dipenjarakan selama tempoh tidak melebihi dua tahun atau kedua-duanya sekali.


APMM Perlis rampas 587 biji pil kuda dan 500 kg daun ketum


Polis buru enam penghuni PUSPEN Papar melarikan diri

PAPAR, 6 Disember - Polis memburu enam lelaki berusia 20 hingga 40-an selepas melarikan diri dari Pusat Pemulihan Penagihan Narkotik (PUSPEN) Papar, Sabtu lalu.

Ketua Polis Daerah Papar, Deputi Superintendan Batholomew Umpit mengesahkan kejadian ini dalam satu sidang media di Ibu Pejabat Polis Daerah (IPD) Papar, petang tadi.